Bubar DUN: NS teruskan mandat rakyat lapan bulan lagi
Oleh NOR AINNA HAMZAH

6 Oktober 2022, 1:46 pm
JEMPOL – Kerajaan Negeri Sembilan akan terus komited memikul mandat yang diberikan rakyat di negeri ini pada Pilihan Raya Umum Ke-14 (PRU-14) yang lalu bagi meneruskan pelbagai agenda buat rakyat berbaki tempoh lapan bulan lagi
Menteri Besar Negeri Sembilan, Datuk Seri Aminuddin Harun berkata, antara agenda yang sudah diperjuangkan sejak empat tahun lalu ialah isu penempatan bagi generasi kedua di tanah rancangan Felda.
Menurutnya, pihak Kerajaan Negeri Sembilan juga tidak mempunyai sebarang masalah untuk bekerjasama dengan Kerajaan Persekutuan di bawah pimpinan Perdana Menteri, Dari Seri Ismail Sabri Yaakob.
“Pembangkang pun bagi sokongan. Yang beriya-iya nak pilihanraya tu (PRU15) tu apa pasal melainkan lah kita nak tarik dia (Ismail Sabri) turun bawah… Jadi lah Perdana Menteri (PM) sampai habis (tempoh lima tahun)… takut ada orang lain nak jadi PM sahaja.
“Malah, kita di peringkat pembangkang nak ucap selamat datang kepada PM hari Sabtu ni sempena Jelajah Aspirasi Keluarga Malaysia di Bandar Sri Jempol dan saya juga akan bersama dalam program tersebut,” katanya kepada pemberita ketika ditemui sempena Majlis Pecah Tanah Lot Kediaman Harapan Generasi Baru Felda Palong 12 Fasa 1 di Felda Palong 12, di sini, hari ini.-KOSMO! ONLINE


Mahkamah: Kes culik Vellfire putih, 3 lelaki mengaku tak salah
Oleh NUZULSHAM SHAMSUDDIN

6 Oktober 2022, 2:02 pm
AMPANG – Tiga lelaki lelaki didakwa di Mahkamah Majistret di sini hari ini atas pertuduhan menculik seorang lelaki berdekatan sebuah restoran di Jalan Pandan Indah di sini minggu lalu.
Bagaimanapun ketiga-tiga tertuduh iaitu Lim Chee Hau, 40, Yeo Chian Huat, 37, dan Yong Hong Choon, 47, mengaku tidak bersalah selepas pertuduhan dibacakan terhadap mereka di hadapan Majistret Normaizan Rahim.
Mengikut pertuduhan, ketiga-tiga tertuduh bersama-sama telah melarikan Lian Ooi Long, 38, dengan niat hendak mengurung secara sulit dan salah di sebuah restoran di Jalan Pandan Indah, Taman Pandan Indah di sini pukul 5.03 petang pada 29 September lalu (2022).
Berikutan itu pertuduhan terhadap mereka dikemukakan mengikut Seksyen 365 Kanun Keseksaan dan dibaca bersama Seksyen 34 kanun sama yang memperuntukkan hukuman penjara maksimum tujuh tahun dan boleh dikenakan denda jika sabit kesalahan.
Selepas mendengar permohonan kedua-dua belah pihak Majistret Normaizan membenarkan kesemua tertuduh masing-masing diikat jamin RM4,000 berserta syarat tambahan iaitu mereka tidak dibenarkan menganggu saksi-saksi pendakwaan.
Tarikh 14 Disember ini ditetapkan sebutan semula kes.

Sementara itu di Mahkamah Majistret berlainan tertuduh Chian Huat mengaku tidak bersalah atas pertuduhan mendatangkan kecederaan terhadap mangsa sama pada tempat, waktu dan tarikh sama.
Ketika prosiding, Timbalan Pendakwa Raya Annur Athirah Amran menawarkan jaminan RM5,000. Namun peguam Ethan Tan yang mewakili tertuduh memohon mahkamah mengurangkan jumlah jaminan itu.
Majistret Amalina Basirah Md Top kemudian membenarkan Chian Huat diikat jamin RM2,500 berserta syarat tambahan tertuduh perlu melapor diri di balai polis berdekatan dua minggu sekali serta dilarang mendekati mangsa. Mahkamah kemudian menetapkan tarikh sama bagi sebutan semula kes.
Kosmo! Online 30 September lalu melaporkan hutang dengan pihak majikan dipercayai punca seorang lelaki dilarikan secara paksa sekumpulan lelaki yang menaiki sebuah kereta pelbagai guna (MPV) jenis Toyota Vellfire di sebuah restoran di Pandan Indah. – KOSMO! ONLINE


Ismail Sabri tinjau persiapan Bajet 2023
Oleh EDDY AQMAL MOHAMED HAMIDI

6 Oktober 2022, 1:17 pm
PUTRAJAYA – Perdana Menteri Datuk Seri Ismail Sabri Yaakob dilihat tiba di bangunan Kementerian Kewangan (MOF) dipercayai bagi meninjau persiapan akhir Bajet 2023 yang akan dibentangkan di Dewan Rakyat, esok.
Ketibaan beliau pukul 12.13 tengah hari tadi disambut oleh Menteri Kewangan, Tengku Datuk Seri Zafrul Tengku Abdul Aziz dan pegawai kanan kementerian.
Terdahulu, beliau telah menyempurnakan Majlis Pelancaran Pelan Induk Taman Meranti di ibu negara yang merupakan sebuah taman teknologi dan inovasi utama di Malaysia.- KOSMO! ONLINE


Tiga negeri Semenanjung, Sarawak ribut petir petang ini
Oleh MARLIA ZAKARIA

6 Oktober 2022, 2:16 pm
PETALING JAYA – Amaran ribut petir dikeluarkan melibatkan beberapa kawasan di tiga negeri Semenanjung serta Sarawak sehingga pukul 3 petang ini.
Jabatan Meteorologi Malaysia (MetMalaysia) memaklumkan, ia melibatkan negeri Terengganu (Kemaman) dan Pahang (Kuantan, Pekan dan Rompin).
“Selain itu, cuaca sama turut dijangka melanda Johor Batu Pahat, Kluang, Mersing, Pontian, Kulai, Kota Tinggi dan Johor Bahru.
“Dalam masa sama, amaran ribut petir di Sarawak turut meliputi kawasan Samarahan (Simunjan), Sri Aman (Sri Aman), Betong dan Mukah (Daro, Matu dan Dalat). – KOSMO! ONLINE


Elak perbalahan mufti, agamawan secara awam
Oleh MOHD YUNUS YAKKUB

6 Oktober 2022, 1:38 pm
SHAH ALAM – Semua perbalahan yang terjadi di antara mufti dan agamawan tidak seharusnya menjadi tontonan awam yang hanya akan merendahkan kewibawaan ulama sendiri.
Sultan Selangor bertitah, perbezaan pendapat ulama ini hanya dibincangkan di dalam Muzakarah dan tidak dibawa keluar dari gelanggang Muzakarah Majlis Kebangsaan Bagi Hal Ehwal Agama Islam (MKI).
“Beta menasihatkan para Mufti yang berada di dalam dewan ini, untuk sentiasa menghindarkan diri daripada perbalahan agama di ruang awam, lebih-lebih lagi jika isu yang berbangkit telah kita putuskan secara bersama dalam ruang Muzakarah.
“Sepanjang tahun 2022, salah satu isu yang membangkitkan rasa dukacita Beta ialah perbalahan tentang keputusan Muzakarah bagi Tarekat Naqsyabandi al-Aliyyah pimpinan Sheikh Nazim al-Haqqani.
“Isu ini tidak sepatutnya dipanjangkan lagi kerana ia telah diputuskan secara konsensus oleh para Mufti dan ahli muzakarah yang hadir pada tahun 2020 di Kuantan yang memutuskan selepas kajian semula Tarekat ini boleh diamalkan oleh pengikutnya,” titah baginda sempena Mesyuarat Jawatankuasa Muazakarah MKI di Dewan Muzakarah Islam, Masjid Sultan Salahuddin Abdul Aziz Shah di sini, hari ini.
Justeru, Sultan Sharafuddin yang juga Pengerusi MKI menjelaskan baginda menzahirkan titah pada 9 April lalu bahawa sebarang polemik terhadap tarekat ini hendaklah dihentikan segera bagi menghormati keputusan Muzakarah tahun 2020 yang telah mendapat perkenan daripada Majlis Raja-Raja pada tahun lalu.

Titah Sultan Sharafuddin, sebarang kenyataan berhubung keputusan yang dibuat oleh Jawatankuasa Muzakarah MKI hanya boleh dibuat oleh Pengerusi Muzakarah.
“Tiada pihak lain termasuklah Menteri di Jabatan Perdana Menteri (Hal Ehwal Agama) atau Jabatan Kemajuan Islam Malaysia (Jakim) boleh membuat kenyataan berkenaan.
“Ini penting untuk memastikan agar keputusan muzakarah di peringkat kebangsaan dan fatwa di peringkat negeri tidak dipengaruhi unsur-unsur politik kepartian. Jakim hanya bertindak sebagai urusetia Jawatankuasa Muzakarah MKI,” titah baginda.
Dalam pada itu, Sultan Sharafuddin turut menegaskan Malaysia ialah sebuah negara pelbagai kaum dan apa-apa keputusan muzakarah yang dikeluarkan hendaklah juga mengambil kira hak-hak dan kepentingan rakyat negara ini yang bukan beragama Islam seperti dijamin secara sah di bawah Perlembagaan Persekutuan.
“Ajaran Islam sebagai agama yang murni dan memberi rahmat kepada semua termasuk yang bukan Islam hendaklah sentiasa ditonjolkan
“Jawatankuasa Muzakarah juga perlu merangka peraturan dan adab-adab perbezaan antara Ahli-ahli Jawatankuasa Muzakarah. Sekiranya ada mufti atau ahli yang memilih pendapat yang tidak mengharuskan sesebuah amalan yang terjadi khilaf di kalangan ulama terdahulu, setidak-tidaknya perlu ada Adabul Ikhtilaf, sikap ‘agree to disagree’ dan beradab dalam berbeza pendapat,” titah baginda. – KOSMO!ONLINE


Kalau mengandung sekarang, anak nak letak mana? – Sharifah Sakinah
Oleh MOHD. HAIKAL ISA

6 Oktober 2022, 2:13 pm
PETALING JAYA – “Insya-Allah, tapi belum masanya lagi isteri saya (Sakinah) mengandung, itu kerja Tuhan.”
Demikian jawapan santai diberikan suami kepada pelakon Sharifah Sakinah iaitu yang juga jurulatih kesihatan, Michael Hansen tentang spekulasi isterinya kini sedang berbadan dua.
Sakinah atau nama sebenarnya, Sharifah Nurul Sakinah Syed Abu Bakar Al-Khaired sebelum ini turut menafikan spekulasi sedang hamil.
Jelas wanita berusia 33 tahun itu, keadaan perutnya yang sedikit membuncit dalam perkongsian terbaharu Instagramnya disebabkan terlalu banyak makan.
“Belum, belum (mengandung)! Saya makan banyak. Tapi, kalau mengandung sekarang, nak letak di mana (anak)? Kami kadang-kadang jauh dan sangat sibuk.
“Hubungan jarak jauh (LDR) sampai bila-bila agaknya. Entahlah, kalau tanya saya sampai bila LDR, mungkin sampai anak kami semua dah besar.

“Doakan sahajalah anak-anak kami sekarang membesar dengan jayanya. Bukan saya tak nak anak tapi suami saya tak nak dah tua nanti terkedek-kedek hantar anak pergi sekolah. Umur dia pun dah nak cecah 50-an.
“Seperkara lagi, nanti kalau ada anak dengan hidup kami yang masing-masing sibuk nak kena upah pengasuh (helper). Orang Eropah ada duit macam mana sekalipun, no helper!,” katanya ketika dihubungi Kosmo! Online sebentar tadi.
Terdahulu, spekulasi Sakinah kini berbadan dua menjadi buah mulut netizen selepas dilihat menggayakan gaun rona hijau yang menampakkan bahagian perutnya sedikit membuncit.
Lebih menguatkan ura-ura tersebut apabila Michael mengusik isterinya dengan dengan ungkapan berbunyi: “Itulah yang berlaku jika awak berbadan dua.”
Michael, 42, dan Sakinah mengumumkan sudah sah bergelar pasangan suami isteri sekitar Februari tahun ini selepas mengenali hati budi masing-masing sejak 2020.
Sakinah sebelum ini pernah berkahwin dengan juruterbang bernama Aliff Adha pada 2015 namun bercerai pada Mei 2020. Hasil perkahwinan, mereka dikurniakan seorang cahaya mata perempuan, Anais Adha, 5.
Sementara itu, Michael mempunyai dua orang cahaya mata hasil perkahwinan terdahulu. – KOSMO! ONLINE


Anak muda terkinja-kinja kerana pengaruh iblis – Muhammad Sanusi
Oleh MOHD. RAFIE AZIMI

7 Oktober 2022, 10:18 pm
ALOR SETAR – Kontroversi kejadian sekumpulan anak muda terkinja-kinja tanpa arah dalam persembahan muzik berhampiran Balai Seni Negeri di sini pada minggu lalu berlaku disebabkan pengaruh iblis dan syaitan selain dicampur nafsu jahat dalam diri individu tertentu.
Menteri Besar Kedah, Datuk Seri Muhammad Sanusi Md. Nor berkata, perkara itu terjadi secara luar jangka dalam festival yang berlangsung dengan sangat baik untuk tempoh beberapa hari sebelum itu.
“Kerajaan negeri tak tahu apa-apa dan bukannya ada permohonan mereka nak terkinja-kinja atau tergedik-gedik. Dalam kelulusan pun tak dibenarkan tergedik-gedik, terkinja-kinja dan terlompat-lompat tak ketahuan hala macam masuk hantu begitu.
“Tetapi perkara itu terjadi juga apabila iblis campur syaitan, campur dengan nafsu jahat dalam diri. Tiada siapa menjangkakannya dan ada seekor lagi iblis yang ambil gambar serta sebar perkara tersebut.
“Iblis dan syaitan bercuti, dia tolong buat kerja mereka sedangkan benda-benda buruk bukan boleh sebarkan. Benda buruk serta aib orang kena tutup,” katanya ketika berucap merasmikan Penutup Program Jelajah Kedah Sejahtera di pekarangan Masjid Nurul Ihsan, Langgar di sini hari ini.
Sebelum ini tular di media sosial rakaman video persembahan kumpulan muzik di pentas yang disaksikan ratusan penonton terdiri daripada anak muda dengan aksi terkinja-kinja di Balai Seni Negeri.

Acara itu mengundang rasa kurang senang dalam kalangan orang ramai memandangkan ia diadakan tidak jauh dari Masjid Negeri, Masjid Zahir serta Pejabat Jabatan Hal Ehwal Agama Islam Kedah (JHEAIK).
Mengulas lanjut katanya, program tersebut secara keseluruhannya sama sekali berbeza daripada apa yang digambarkan dalam klip video yang tersebar.
“Kejadian yang tular itu berlaku satu atau dua minit sahaja sedangkan dalam tempoh dua atau tiga hari itu, program berjalan sangat baik. Cumanya pada minit-minit terakhir sebelum hujan turun, iblis berpangkat sarjan serta brigadier jeneral ‘mai’ cucuk ‘depa’ suruh tergedik-gedik.
“Kemudian iblis suruh orang rakam, sebarkan dan cucuk pula orang lain suruh percaya bahawa program tergedik-gedik itu kerajaan negeri punya kerja, maka Sanusi kena bertanggungjawab,” katanya. – KOSMO! ONLINE


Lapan premis ternakan babi punca air kotor, busuk di Tanjung Sepat
Oleh ISKANDAR SHAH MOHAMED

7 Oktober 2022, 9:56 pm
SHAH ALAM – Sebuah lokasi ternakan babi yang diusahakan lapan premis di atas tanah persendirian berstatus pertanian dikenalpasti punca pelepasan air kotor dan berbau ke pantai Tanjung Sepat dekat sini.
Pengerusi Jawatankuasa Tetap Pelancongan, Alam Sekitar, Teknologi Hijau dan Hal Ehwal Orang Asli Selangor, Hee Loy Sian berkata, pihaknya menerusi beberapa agensi mengatur strategi dan usaha menangani isu pencemaran air laut itu.
Kata beliau, lawatan bersepadu di beberapa ladang ternakan babi dilakukan bagi mengenal pasti punca pelepasan air kotor berwarna hitam itu seperti dilaporkan akhbar sebelum ini.
“Lokasi punca itu merupakan tempat penternakan babi diusahakan lapan premis yang beroperasi dengan lesen didaftarkan oleh Jabatan Perkhidmatan Veterinar (JPV).
“Siasatan mendapati air parit yang mengalir keluar dari tanah lot persendirian dan ke laut itu disyaki punca kepada penurunan kualiti air tersebut,” katanya dalam kenyataan hari ini.
Jelas Loy Sian, pensampelan turut telah dilaksanakan Lembaga Urus Air Selangor (LUAS) di premis berkenaan.

“Ia bagi melihat parameter Ammoniakal Nitrogen (AN) dan Keperluan Oksigen Biokimia (BOD).
“Keputusan sampel itu berada dalam Kelas Kelima dan signifikan dengan aktiviti berkaitan perternakan,” ujarnya.
Justeru, kata beliau, LUAS mengeluarkan surat arahan kepada pemilik tanah mengikut Seksyen 121 Enakmen LUAS 1999.
“Pemilik tanah itu diarah menjalankan kerja pemulihan dan pembaikan ke atas parit di dalam lot tanah sehingga kualitinya berada pada tahap memuaskan.
“Selain itu, pemilik berkenaan diminta menjalankan kerja pembaikan ke atas parit di luar lot tanahnya,” katanya.
Tambah Loy Sian, satu kertas siasatan terperinci akan dilengkapkan untuk tindakan perundangan sekiranya pemilik premis gagal mematuhi arahan itu.
Bulan lalu, JPV mengarahkan semua pengusaha ternakan babi di Tanjung Sepat segera melaksanakan kerja pembersihan dan penyelenggaraan ke atas ladang dan sistem kumbahan mereka.
Selain itu, najis ternakan berkenaan perlu dilupuskan di luar kawasan ladang dan dihantar ke tapak pelupusan yang dibenarkan. – KOSMO!ONLINE


Paras air Sungai Buloh meningkat melebihi tahap amaran
Oleh MARLIA ZAKARIA

7 Oktober 2022, 10:36 pm
PETALING JAYA – Paras air Sungai Buloh di Paya Jaras, Selangor, dilaporkan meningkat melebihi tahap amaran ekoran hujan lebat sejak petang tadi.
Menerusi laman web info banjir Jabatan Pengairan dan Saliran (JPS) setakat pukul 10 malam, keadaan sungai itudidapati masih mengalami trend menaik.
Ia merekodkan bacaan 25 meter (m) melebihi tahap waspada berbanding normal iaitu 22 meter.
Sementara itu, Jabatan Meteorologi (MetMalaysia) dalam kenyataan menjangkakan hujan lebat, ribut petir beserta angin kencang melanda Selangor sehingga pukul 11 malam ini.
“Ia melibatkan Kuala Selangor, Hulu Selangor, Klang, Gombak, Petaling, Kuala Langat, Hulu Langat dan Sepang,” katanya. – KOSMO! ONLINE


Liga Super: Perlawanan Negeri Sembilan menentang Kedah ditangguhkan
Oleh AFIFI HAFIZ MOHD NOR

7 Oktober 2022, 11:43 pm
SEREMBAN – Aksi Liga Super di antara Negeri Sembilan FC (NSFC) dan Kedah Darul Aman FC (KDAFC) yang dijadual berlansung malam ini di Stadium Tuanku Abdul Rahman, Paroi di sini ditangguhkan.
Komisioner Perlawanan, M. Elagkoven berkata, beliau membuat keputusan tersebut susulan hujan lebat yang tidak berhenti sejak petang selain air yang bertakung di permukaan padang menyebabkan perlawanan tidak sesuai dijalankan.
M. Elagkoven.
“Perlawanan Liga Super 2022 diantara pasukan NSFC dan KDAFC ditunda akibat cuaca buruk.
“Saya telah dimaklumkan oleh pengadil MFL bahawa keadaan padang di Stadium Tuanku Abdul Rahman, Paroi tidak sesuai untuk memulakan perlawanan pada malam ini,” katanya ketika ditemui.
Tambahnya, perlawanan itu akan berlangsung pada hari esok (Sabtu) pukul 8.15 malam di Stadium Tuanku Abdul Rahman, Paroi
NSFC kini berada di tangga keempat liga kini menjadi perlawanan tumpuan dengan mata terkumpul 35 mata. – KOSMO! ONLINE


Gadis hidap Dyscalculia kerana sering nampak nombor terbalik
Oleh NUR AL-FAIRUZA SYARFA NOR SAIDI

7 Oktober 2022, 9:49 pm
PETALING JAYA – Seorang wanita mendedahkan dia mempunyai masalah ketidakupayaan pembelajaran iaitu Dyscalculia apabila terbaca mengenai Dyslexia.
Sejurus membaca tentang perkara tersebut, dia yang dikenali sebagai Fija terkejut dengan simptom-simptom yang dijelaskan kerana mempunyai banyak persamaan dengan dirinya.
“Saya terus mencari pusat Dyslexia untuk mengesahkan perkara tersebut dan mereka menjalankan beberapa pemeriksaan seperti kuiz matematik dan latihan yang lain.
“Keputusannya memang saya menghidap Dyscalculia, Dyspraxia, dan Dysgrafia,” katanya menerusi video yang dimuat naik di media sosial miliknya.
Dyscalculia ini merupakan ketidakupayaan mental yang tidak boleh dirawat tetapi boleh dikawal dengan pembelajaran dalam kaedah yang berbeza.
Menurutnya, dia tidak meneruskan rawatan kerana usianya yang sudah menjangkau 20-an.

Antara simptom yang ketara sehingga Fija yakin dia menghidap Dyscalculia adalah lambat belajar matematik, selalu nampak nombor terbalik, tidak boleh mengukur apa-apa secara bayangan dan kerap membuat perkiraan menggunakan jari.
“Keyakinan diri saya terganggu kerana lambat faham dan seringkali nampak nombor terbalik contohnya apabila ditulis 1919 saya akan nampak seperti 1991 tetapi ia akan berubah-ubah apabila melihat untuk kali kedua.
“Saya juga tidak boleh mengukur sesuatu kerana apabila orang menyebut satu kaki saya tidak boleh bayang sejauh manakah jarak tersebut,” ujarnya. – KOSMO! ONLINE


Bajet 2023: Pertubuhan Peladang Kebangsaan yakin nasib warganya terbela
Oleh NUR ALWANI ZAFIRAH KHAIRUL

7 Oktober 2022, 9:25 pm
PETALING JAYA – Pertubuhan Peladang Kebangsaan (NAFAS) yakin subsidi dan insentif kepada warga peladang seperti mana yang diumumkan Menteri Kewangan, Tengku Datuk Seri Zafrul Tengku Abdul Aziz dalam pembentangan Bajet 2023 di Dewan Rakyat hari ini dapat membantu para petani, pesawah dan nelayan mendepani cabaran ekonomi tahun hadapan.
Pengerusi Jemaah Pengarah NAFAS, Datuk Zamri Yaakob berkata, bajet yang diumumkan itu merupakan harapan pihaknya kepada kerajaan untuk membantu warga peladang.
“Semasa Mesyuarat Agung Tahunan NAFAS yang lalu, NAFAS telah menyuarakan hasrat kepada kerajaan melalui Perdana Menteri supaya mewujudkan semula bantuan bulanan sebanyak RM200 sebulan kepada pesawah dalam tempoh tiga bulan sementara menunggu hasil tuaian padi.
“Justeru apa yang diumumkan dalam pembentangan Bajet 2023 itu sekaligus merealisasikan permintaan kami dan memahami keperluan pesawah,” katanya dalam satu kenyataan hari ini.
Tambahnya lagi, NAFAS selaku badan yang mempunyai hampir 1 juta ahli menyambut baik dan berterima kasih kepada kerajaan atas bantuan yang akan disalurkan kepada Keluarga Peladang.
Terdahulu, kerajaan akan memperkenalkan semula bantuan RM200 kepada pesawah untuk tempoh tiga bulan atau satu musim dengan peruntukan RM228 juta yang akan memanfaatkan 240,000 individu sasaran.

Dalam pada itu, Skim Perlindungan Pertanian juga akan diperkenalkan untuk melindungi pengusaha pertanian daripada sebarang risiko luar kawalan seperti cuaca, penyakit dan makhluk perosak, bermula dengan pesawah.
Kerajaan juga akan memperuntukkan RM1.8 bilion kepada nelayan, peningkatan sebanyak RM100 juta berbanding tahun ini. – KOSMO! ONLINE


Dua wanita maut Myvi bertembung Viva
Oleh NORHAFIZAN ZULKIFLI

7 Oktober 2022, 9:29 pm
ROMPIN – Dua wanita maut dalam kejadian kemalangan melibatkan sebuah Perodua Myvi dan sebuah Perodua Viva di Simpang Cenderawasih, Jalan Kuantan – Segamat, dekat Muadzam Shah di sini hari ini.
Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani berkata, kedua-dua mangsa yang maut dalam kejadian kira-kira pukul 3 petang itu merupakan penumpang Perodua Myvi.
“Kenderaan dipandu mangsa dipercayai telah bertembung dengan Perodua Viva dari arah bertentangan mengakibatkan dua penumpang maut manakala pemandu dan seorang lagi penumpang cedera.
“Pemandu Perodua Viva berkenaan bersama seorang wanita dan tiga kanak-kanak cedera dalam kemalangan terbabit,”katanya di sini hari ini
Menurutnya bomba yang bergegas ke lokasi kejadian selepas menerima panggilam pada pukul 3.23 petang mengeluarkan mangsa di dalam kereta Perodua Myvi menggunakan peralatan penyelamat.
Ujarnya kesemua mangsa di dalam kereta Perodua Viva telah dikeluarkan oleh orang awam sebelum jentera sampai di lokasi kejadian. – KOSMO! ONLINE


Liga Super: Selangor tewaskan PJ City 1-0
Oleh MUHAMAD ARDIE PUTRA SUHAIMI

7 Oktober 2022, 10:26 pm
PETALING JAYA – Pasukan Selangor FC meneruskan momentum cemerlang dibawah kendalian Tan Cheng Hoe selepas merekodkan kemenangan 1-0 ke atas Petaling Jaya City (PJ City) pada saingan Liga Super sebentar tadi.
Pada perlawanan di Stadium MBPJ itu, Cheng Hoe membariskan kesebelasan kesebelasan terbaik dengan menyenaraikan Nor Hakim Hassan, Herlison Caion dan Mukhairi Ajmal di jentera serangan.
Namun, skuad Gergasi Merah hanya mencipta sedikit peluang pada babak pertama apabila sepakan percuma Baha Abdelrahman berjaya ditepis penjaga gol The Phoenix, Kalamullah Al-Hafiz.
Mukhairi turut memiliki peluang keemasan tetapi percubaan satu lawan satu yang dimilikinya gagal menerjah jaring.
Bersambung pada babak kedua, skuad Merah Kuning menggandakan asakan dengan Cheng Hoe membuat rombakan dengan memasukkan pemain muda, Danial Asri bagi digantikan dengan Caion.
Kesempatan tersebut digunakan oleh Danial untuk menjaringkan gol kemenangan hasil tandukan pada minit ke-81 selepas menerima hantaran Mukhairi.

PJ City yang dikendalikan oleh P. Maniam berusaha untuk bangkit tetapi kedudukan 1-0 kekal sehingga tamat perlawanan. – KOSMO! ONLINE


Liga Super: Sabah kembali tuai tiga mata
Oleh MOHD. FITRIE MUHAMAD

7 Oktober 2022, 10:03 pm
HASRAT Penang untuk terus cipta kejutan tidak terlaksana apabila tunduk 4-1 kepada Sabah di Stadium Likas, sebentar tadi.
Sebelum perlawanan, Penang pastinya sedang berada pada motivasi terbaik selepas menewaskan finalis Piala Konfederasi Bolasepak Asia (AFC), Kuala Lumpur City 1-0, 24 September lalu.
Namun keputusan kali ini menamatkan kemarau kemenangan Sabah dan meletakkan The Rhinos di landasan tepat untuk cuba menamatkan kempen Liga Super di tempat kedua.
Selepas beberapa kali gagal menyudahkan peluang yang dicipta, minit ke-33 penyokong Sabah akhirnya ceria untuk meraikan gol pembukaan Baddrol Bakhtiar selepas menyambut hantaran lintang Alto Linus.
Selang 10 minit selepas itu, situasi Penang makin parah selepas tonggak pertahanannya, Rafael Vitor dilayangkan kad merah kerana melakukan terjahan terhadap bintang import tuan rumah, Saddil Ramdani.
Sekalipun hilang seorang pemain, motivasi Penang seakan tidak terjejas apabila tetap menerapkan permainan terbuka bagi memburu gol penyamaan dan beberapa kali berjaya memaksa benteng Sabah bekerja keras.

Usaha keras Penang akhirnya membuahkan hasil apabila Adib Abdul Raop meledak gol penyamaan pada minit ke-69 namun tuan rumah menunjukan reaksi balas pantas dan hanya memerlukan tiga minit untuk kembali berada di depan menerusi Park Taesu.
Seterusnya Sabah menambah dua lagi gol menerusi Saddil pada minit ke-79 dan Stuart Wilkin, minit ke-89. – KOSMO! ONLINE


Fitnah Ketua Polis Negara di Twitter, kertas siasatan dibuka
Oleh AZMI NORDIN

7 Oktober 2022, 10:22 pm
KUALA LUMPUR – Polis Diraja Malaysia (PDRM) membuka kertas siasatan fitnah terhadap Ketua Polis Negara, Tan Sri Acryl Sani Abdullah Sani yang dimuat naik oleh akaun Twitter @Borneoghost.
Laporan polis telah diterima mengenai dakwaan Ketua Polis Negara mengatakan ‘Low Taek Jho telah dikeluarkan daripada red notice Polis Antarabangsa (INTERPOL) sebagai helah supaya individu tersebut kembali ke Malaysia’.
Setiausaha PDRM Datuk Noorsiah Mohd Saaduddin berkata, PDRM menafikan kenyataan tersebut dan ia adalah berita palsu daripada pihak tidak bertanggungjawab dengan tujuan mewujudkan kegusaran masyarakat.
Katanya, siasatan dijalankan oleh unit siasatan jenayah terkelas, bahagian pendakwaan / undang-undang (D5), Jabatan Siasatan Jenayah (JSJ), Bukit Aman.
“Siasatan adalah di bawah Seksyen 500 Kanun Keseksaan (fitnah) dan Seksyen 233 Akta Komunikasi dan Multimedia 1998 (penggunaan tidak wajar kemudahan rangkaian atau perkhidmatan rangkaian),” katanya dalam kenyataan hari ini.
Jelas beliau, masyarakat dinasihatkan agar menjadi pengguna media sosial yang bijak dan tidak salah gunakan platform tersebut untuk menyebarkan berita yang tidak benar sehingga boleh menggugat ketenteraman dan keselamatan awam. – KOSMO! ONLINE.


Lelaki diculik, dibunuh rakan selepas terima wang tebusan
Oleh AZMI NORDIN

7 Oktober 2022, 8:38 pm
KAJANG – Seorang lelaki warga asing ditemui mati dalam keadaan mayat separuh reput dengan tangan dan muka diikat pita pelekat serta kain sarung selepas dibunuh rakan senegara yang memeras ugut keluarganya membayar 500,000 taka Bangladesh bersamaan RM22,000.
Pembunuhan mangsa warga Bangladesh berusia 39 tahun itu terbongkar selepas polis menahan empat lagi lelaki Bangladesh di kawasan Beranang dan Semenyih kelmarin hingga semalam.
Ketua Polis Daerah Kajang, Asisten Komisioner Mohd Zaid Hassan berkata, Ibu Pejabat Polis Daerah (IPD) Kajang menerima laporan daripada lelaki Bangladesh menyatakan bahawa anak saudaranya keluar rumah dan tidak dapat dihubungi pada 25 September lalu.
Menurutnya, ibu kepada mangsa yang berada di Bangladesh menerima panggilan daripada suspek bahawa mangsa ditahan dan dia dikehendaki membayar 500,000 taka Bangladesh untuk melepaskan mangsa.
“Ibu mangsa kemudian membayar sejumlah wang kepada suspek melalui akaun bank di Bangladesh keesokannya dan suspek berjanji akan melepaskan mangsa dalam masa dua hari.
“Oleh kerana ibu mangsa tidak menerima sebarang berita mengenai anaknya, dia kemudian meminta abang kandungnya untuk membuat laporan polis pada hari tersebut,” katanya dalam kenyataan hari ini.

Tambah Mohd. Zaid, bertindak atas maklumat, sepasukan polis dari Bahagian Siasatan Jenayah IPD Kajang menahan dua lelaki Bangladesh di Beranang pada pukul 4 petang hingga 4.10 petang kelmarin.
“Susulan tangkapan kedua-dua suspek, polis menahan dua lagi lelaki Bangladesh di Semenyih yang membawa kepada penemuan mayat mangsa di kawasan semak di Jalan Taming Jaya 10, Kawasan Industrial Park, Seri Kembangan,” jelasnya.
Susulan itu, mayat dihantar ke Jabatan Forensik Hospital Serdang untuk bedah siasat.
“Kes disiasat mengikut Seksyen 302 Kanun Keseksaan yang mana sabit kesalahan boleh dihukum gantung sampai mati. Punca kejadian dipercayai, mangsa dibunuh kerana mengenali suspek,” katanya. – KOSMO! ONLINE.


Kelayakan Piala Asia: Skuad B-17 negara ‘hambat’ UAE
Oleh MUHAMAD ARDIE PUTRA SUHAIMI

7 Oktober 2022, 7:59 pm
PETALING JAYA – Skuad bawah 17 (B-17) negara menghidupkan peluang untuk merebut slot automatik ke pentas Piala Asia B-17 2023 selepas menang 3-2 ke atas Emiriah Arab Bersatu (UAE) pada aksi kelayakan Kumpulan B di Indonesia sebentar tadi.
Pada aksi di Stadium Pakansari, Bogor itu, skuad kendalian meraih gol pembukaan pada masa kecederaan babak pertama menerusi ledakan Muhammad Arami Wafiy Mohamad Zakimi.
Bersambung pada separuh masa kedua, Muhammad Anjasmirza Saharudin menggandakan kelebihan buat pasukan pada minit ke-51 tetapi UAE bangkit dengan dua jaringan yang dihasilkan Saeed Amer Mohammad pada minit ke-76 dan Abdulaziz Mohamed Almarzooqi (m-84).
Ketika perlawanan seperti berakhir dengan keputusan seri, Muhamad Faris Danish Mohd Asrul muncul wira negara dengan jaringan pada minit ke-93 untuk mengesahkan tiga mata berharga buat pasukan.
Skuad muda Harimau Malaya perlu menang pada aksi terakhir menentang Indonesia Ahad ini untuk melayakkan diri secara automatik ke pusingan akhir pada Mei tahun hadapan.
10 pasukan yang menamatkan saingan selaku juara kumpulan dengan lima naib juara kumpulan terbaik bakal layak beraksi di pusingan akhir Piala Asia B-17 2023 tahun depan. – KOSMO! ONLINE


Robot anjing China jalani latihan ketenteraan, lengkap dengan mesingan
Oleh KOSMO!

7 Oktober 2022, 8:00 pm
BEIJING – Satu rakaman video mengejutkan telah didedahkan oleh kontraktor pertahanan China yang memaparkan robot anjing menggunakan mesingan sedang diangkut menggunakan dron, lapor portal berita MailOnline kelmarin.
Rakaman itu dimuat naik di  laman web blog mikro China,  Weibo dan menunjukkan dron menghampiri atas sebuah bumbung sambil mengangkut sebuah robot anjing bersenjata.
Dron itu meletakkan robot itu di atas bumbung berkenaan sebelum mesin ‘robodog’ itu mula bergerak dan meneroka lokasi baharunya.
Rekaan itu dipercayai dilengkapi mesingan ringan QBB-97 buatan China yang dipasang pada belakangnya, demikian menurut laporan oleh The War Zone.
Tiada pengesahan sama ada klip itu berasal daripada  latihan ketenteraan China.
Ia  dimuat naik oleh akaun Weibo yang disahkan, ‘Kestrel Defense Blood-Wing’ iaitu  syarikat yang dipercayai mempunyai kerjasama secara langsung dengan syarikat China, Kestrel Defense.

“Dron tugas berat Red Wing Forward menghantar robot anjing tempur yang melancarkan serangan mengejut atau boleh diletakkan di atas bumbung sebagai pengawal.
“Tentera darat boleh menggunakan robot ini untuk melakukan serangan penyepit tiga dimensi ke atas musuh di dalam bangunan,” tulis kapsyen pada video berkenaan.
Menurut The War Zone, mesingan di belakang robot anjing itu boleh menembak sehingga 650 das tembakan seminit. – Agensi


Bajet 2023: Langkah tepat ke arah luar bandar sejahtera
Oleh MOHD RASDAN AHMAD

7 Oktober 2022, 8:18 pm
KUALA LUMPUR – Kementerian Pembangunan Luar Bandar (KPLB) menyifatkan pembentangan Bajet 2023 sebagai langkah tepat ke arah pencapaian luar bandar sejahtera yang digariskan kementerian itu.
Menurut Menterinya, Datuk Seri Mahdzir Khalid berkata, Bajet 2023 untuk kementerian itu yang meningkat sebanyak 4 peratus atau hampir RM424.9 juta berbanding 2022, menunjukkan komitmen kerajaan Keluarga Malaysia melaksanakan agenda kesejahteraan rakyat di luar bandar.
“KPLB merakamkan ucapan ribuan terima kasih kepada Perdana Menteri dan Menteri Kewangan di atas peruntukan RM10.93 billion kepada KPLB dan ia merupakan bajet yang inklusif dan menyeluruh dalam memastikan tiada golongan yang tertinggal termasuk B40 dan warga luar bandar.
“KPLB menyokong usaha yang dilaksanakan oleh Perdana Menteri dan Menteri Kewangan menerusi Bajet 2023 untuk memperkukuh pemulihan, membina daya tahan dan memacu pembaharuan yang akan memberi manfaat kepada 8.09 juta penduduk luar bandar”, katanya dalam satu kenyataan hari ini.
Jelas Mahdzir, Bajet 2023 KPLB meliputi RM3.62 bilion peruntukan mengurus dan RM7.31 bilion bagi peruntukan pembangunan.
Menerusi peruntukan itu katanya, lebih banyak projek pembangunan akan dapat dilaksanakan di kawasan luar bandar bukan sahaja dari segi infrastruktur tetapi juga dari segi ekonomi dan modal insan.

“Ini seterusnya dapat menyokong pembangunan sosio-ekonomi serta mewujudkan persekitaran kehidupan luar bandar yang sejahtera seperti mana yang digariskan dalam Dasar Pembangunan Luar Bandar 2030.
“KPLB turut menerima peruntukan sejumlah RM2.49 bilion bagi pembangunan infrastruktur asas di luar bandar seperti Bekalan Elektrik Luar Bandar, Bekalan Air Luar Bandar, Jalan Luar Bandar, Jalan Perhubungan Desa, Jambatan Luar Bandar dan Program Ameniti Sosial,” katanya.
Jumlah itu adalah RM64.2 juta atau 2.6 peratus lebih tinggi berbanding peruntukan tahun 2022.
Selain itu, RM102.86 juta diperuntukkan untuk kos operasi dan penyelenggaraan lampu jalan kampung.
Untuk merancakkan ekonomi di luar bandar pula, KPLB menerima peruntukan sebanyak RM114.4 juta untuk aktiviti keusahawanan luar bandar.
Jumlah itu kata Mahdzir, meningkat sebanyak RM84 juta atau 26.6 peratus berbanding tahun 2022.
Bagi meningkatkan kesejahteraan penduduk luar bandar, RM460 juta diperuntukkan bagi Program Perumahan Rakyat Keluarga Malaysia (PPRKM), yang sebelum ini dikenali sebagai Program Perumahan Rakyat Termiskin (PPRT).
Jumlah itu jelas Mahdzir, peningkatan sebanyak RM99 juta atau 21.5 peratus berbanding tahun 2022.
Sejumlah RM25 juta juga diperuntukan untuk program-program lain di bawah Skim Pembangunan Kesejahteraan Rakyat seperti Program Peningkatan Pendapatan, Program Latihan Kemahiran dan Kerjaya serta Program Komuniti Sejahtera.
“KPLB juga amat mengalu-alukan peruntukan bagi memperkasakan agenda pembangunan Bumiputera khususnya dalam bidang pendidikan, ekonomi dan keusahawanan yang turut memberi manfaat kepada golongan belia dan wanita di luar bandar,” jelasnya lagi. – KOSMO! ONLINE.


Mahkamah: Zizie mahu semakan kes rasuah suami didengar bersama
Oleh NUZULSHAM SHAMSUDDIN

7 Oktober 2022, 8:57 pm
KUALA LUMPUR – Datin Seri Zizie Izette Abdul Samad akan memohon di Mahkamah Tinggi supaya semakan berkaitan kes rasuahnya didengar bersama permohonan sama yang dikemukakan suaminya, Datuk Seri Bung Moktar Radin.
Sebelum ini, Bung Moktar dan Zizie Izette memfailkan notis usul untuk menyemak keputusan Mahkamah Sesyen pada 2 September lalu yang memerintahkan mereka membela diri terhadap tuduhan rasuah berkaitan pelaburan dalam unit amanah.
Dalam prosiding di Mahkamah Tinggi hari ini, Hakim Datuk Collin Lawrence Sequerah membenarkan permohonan peguam M .Athimulan yang mewakili Zizie Izette supaya notis usul terbabit dipindahkan ke hadapan Pesuruhjaya Kehakiman Datuk Azhar Abdul Hamid.
Mengikut permohonan asal, notis usul semakan Bung Moktar didaftarkan di hadapan Azhar dan akan didengar pada 17 Oktober ini manakala kes Zizie Izette pula sepatutnya didengar di hadapan Collin.
Sementara itu Athimulan ketika ditemui selepas prosiding, berkata pihaknya akan memfailkan permohonan pada Selasa ini supaya kedua-dua notis usul itu didengar bersama.
“Kami harap permohonan akan didengar bersama pada tarikh itu (17 Oktober),” katanya.

Dalam prosiding itu, pendakwaan diwakili Timbalan Pendakwa Raya Mohd. Sophian Zakaria.
Pada 23 September lalu, Sequerah membenarkan permohonan Bung Moktar, 64, dan Zizie Izette, 44, untuk menangguhkan prosiding bela diri di Mahkamah Sesyen, selepas mereka memfailkan notis usul untuk menyemak dan mengetepikan keputusan (Mahkamah Sesyen) berkenaan.
Permohonan untuk semakan itu dibuat dengan alasan hakim perbicaraan terkhilaf dari segi undang-undang dan fakta, apabila memutuskan pihak pendakwaan berjaya membuktikan
kes prima facie.
Pada 2 September lalu, Hakim Mahkamah Sesyen Rozina Ayob memerintahkan pasangan itu membela diri atas tiga pertuduhan rasuah selepas mendapati pihak pendakwaan berjaya membuktikan kes prima facie terhadap mereka. – KOSMO! ONLINE


Syarikat penerbangan Britain benar juruterbang lelaki, pramugara pakai skirt
Oleh KOSMO!

7 Oktober 2022, 9:00 pm
LONDON – Sebuah syarikat penerbangan terkemuka Britain, Virgin Atlantic mengumumkan dasar jantina dan keperluan seragam baharu kelmarin, lapor majalah Arabian Business.
Kru juruterbang dan pasukan darat kini mempunyai pilihan untuk memilih pakaian seragam yang direka oleh pereka fesyen terkenal, Vivienne Westwood tanpa mengira jantina. Ini bermakna pekerja lelaki kini dibenar untuk memakai skirt.
“Dasar itu berkuat kuasa hari ini (kelmarin), memperjuangkan keperibadian kakitangan Virgin Atlantic dengan membolehkan mereka memakai pakaian yang menampilkan cara mereka dikenali atau menampilkan diri,” demikian menurut pengumuman berkenaan.
Selain dasar baharu itu, kemas kini berkaitan pengenalan kata ganti nama untuk jantina tambahan juga dikuatkuasa.
Sistem tiket akan membolehkan setiap pemegang pasport menggunakan kod jantina neutral dan kata ganti nama diri mereka. – Agensi


Dua lelaki Russia larikan diri ke Alaska, elak berperang di Ukraine
Oleh KOSMO!

7 Oktober 2022, 8:41 pm
JUNEAU, Alaska – Dua lelaki warga Russia berlayar ke negeri Alaska, Amerika Syarikat (AS) dengan menaiki sebuah bot kecil untuk melarikan diri daripada kerahan tentera di negara itu, lapor akhbar New York Post semalam.
Mereka kini memohon suaka di AS selepas ditahan oleh pegawai persekutuan, kata pihak berkuasa.
Dua lelaki itu melakukan perjalanan sejauh 482 kilometer (km) dari Egvekinot, Russia ke Pulau St. Lawrence di Alaska untuk mengelak daripada menyertai perang menentang Ukraine, demikian kenyataan pejabat Senator Alaska, Lisa Murkowski.
“Mereka melarikan diri dari salah satu kawasan pantai di Russia untuk mengelak menjalani perkhidmatan ketenteraan wajib,” kata jurucakap Murkowski, Karina Borger.
Lelaki itu kemudian berlayar melintasi Laut Bering dan tiba di bandar kecil Gambell pada Selasa lalu, demikian menurut saluran berita Alaska NewsSource.
Mereka kemudian segera ditahan oleh pegawai Kastam dan Perlindungan Sempadan di bandar Anchorage.

Agensi persekutuan itu kini bekerjasama dengan Jabatan Keselamatan Dalam Negeri untuk menentukan sama ada dua lelaki itu akan dibenarkan masuk ke AS di tengah-tengah ketegangan dengan Russia, kata Senator Dan Sullivan dalam satu kenyataan.
Kejadian itu berlaku dua minggu selepas White House menggalakkan mana-mana lelaki Russia yang melarikan diri daripada berperang untuk mendapatkan suaka di AS. – Agensi


Pemandu teksi bersyukur terima bantuan RM1,000
Oleh ADNAN IBRAHIM

7 Oktober 2022, 8:49 pm
KLUANG – Kira-kira 220 orang pemandu teksi daripada Persatuan Pemandu Teksi Daerah Kluang bersyukur kerana tersenarai sebagai penerima bantuan melalui pembentangan bajet oleh Menteri Kewangan, Tengku Datuk Seri Zafrul Tengku Abdul Aziz hari ini.
Pengerusi Persatuan Pemandu Teksi Daerah Kluang, Mustakim Jalel berkata, geran sekali bayar bernilai RM1,000 kepada setiap pemandu teksi ini amat besar ertinya kepada merely.
Katanya, dengan bantuan ini, semua pemandu teksi boleh mempelbagaikan kegunaannya terutama sekali untuk kegunaan penyelenggaraan kenderaan yang mungkin perlu ditukar ganti bagi melancarkan perjalanan ketika memberikan perkhidmatan kepada penumpang.
“Selain itu, ianya juga boleh menampung pendapatan yang sebelum ini agak terjejas terutama sekali ketika fasa pendamik wabak covid 19 serta peralihan ke fasa endamik sekarang.
” Ketika kedua-dua fasa ini, pemandu teksi agak terjejas pendapatan kerana orang ramai masih ragu-ragu untuk menggunakan perkhidmatan awam, “katanya kepada Kosmo hari ini.
Mustakim turut berharap bajet ini akan diluluskan nanti kerana tanpa adanya bantuan seperti ini kebanyakkan ahli persatuan tidak dapat memberikan perkhidmatan yang lebih baik akibat daripada kenderaan tidak diselenggara.

Sebelum itu, Menteri Kewangan, Tengku Datuk Seri Zafrul Tengku Abdul Aziz berkata, kerajaan memperuntukkan Geran ‘one-off’ RM1,000 kepada semua syarikat Perusahaan Mikro, Kecil dan Sederhana (PMKS) yang berdaftar.
Katanya, bantuan ini juga diberikan kepada pemandu teksi yang berdaftar yang akan memberi manfaat kepada kira-kira sejuta penerima di seluruh negara. – KOSMO! ONLINE


Bajet 2023 libatkan peruntukan RM372.3 bilion | 15 MINIT MMTV 7 Oktober 2022
Oleh KOSMO!

7 Oktober 2022, 7:59 pm


Kuku wanita sama panjang dengan bas
Oleh KOSMO!

7 Oktober 2022, 8:30 pm
SAINT PAUL, Minnesota – Wanita dengan kuku tangan paling panjang di dunia, Diana Armstrong, 64, mendedahkan punca dia berhenti memotong kuku disebabkan kematian anak perempuannya, lapor portal berita MailOnline semalam.
Menurut Armstrong, anaknya, Latisha meninggal dunia semasa tidur akibat serangan asma semasa berusia 16 tahun.
Mendiang ialah individu yang bertanggungjawab merias kuku Armstrong setiap hujung minggu dan selepas kematiannya, wanita itu bersumpah tidak akan memotong kuku tangan lagi.
Kali terakhir Armstrong memotong kuku tangannya adalah pada tahun 1997.
Kuku tangan wanita ini berukuran 13 meter yang bersamaan  panjang sebuah bas sekolah.
“Ini adalah cara bagaimana saya mengenang Latisha selepas dia meninggalkan saya secara tiba-tiba.

“Hanya dia sahaja yang tahu bagaimana mahu merias kuku saya dengan baik dan saya mahu sentuhan kali terakhirnya pada kuku saya tidak hilang,” katanya.
Menurut Armstrong, sejak memiliki kuku panjang, dia terpaksa melupakan hasrat memandu kenderaan, pergi ke tandas awam dan sering bergelut untuk menarik zip pakaian. – Agensi


Bajet 2023 adalah peruntukan terbesar buat Keluarga Malaysia
Oleh NUR ALWANI ZAFIRAH KHAIRUL

7 Oktober 2022, 7:57 pm
KUALA LUMPUR – Perdana Menteri, Datuk Seri Ismail Sabri Yaakob menyifatkan peruntukan Bajet 2023 adalah adil dan menyeluruh bagi manfaat Keluarga Malaysia.
“Bajet ini bukan sahaja dari segi Keluarga Malaysia untuk kumpulan-kumpulan berbeza tapi bajet ini menumpukan secara terus kepada semua golongan seperti belia, golongan orang kelainan upaya (OKU) temasuk golongan rentan B40 dan M40.
“Semua sekali dapat faedah dalam bajet kali ini yang saya kira adalah yang terbesar dalam sejarah Malaysia,” katanya ketika ditemui selepas pembentangan Bajet 2023 di Dewan Negara hari ini.
Tambah Ismail Sabri, kerajaan turut memberi tumpuan terhadap komuniti perniagaan dalam meningkatkan pemulihan ekonomi negara.
Selain itu, katanya, kerajaan juga memberi penekanan terhadap pembangunan projek luar bandar di Sabah dan Sarawak.
“Bantuan yang disediakan jelas disebutkan tadi dalam pembentangan Bajet 2023 melibatkan peruntukan di Sabah dan Sarawak,” jelasnya. – KOSMO! ONLINE


Menantuku rupanya bekas kekasihku
Oleh KOSMO!

7 Oktober 2022, 7:00 pm
BEIJING – Satu rakaman video sebuah majlis perkahwinan di wilayah Shandong, China menjadi tular di media sosial apabila pengantin lelaki rupa-rupanya bekas kekasih ibu mentuanya sendiri, lapor laman berita eva.vn, semalam.
Perkara tersebut terbongkar semasa upacara minum teh iaitu  salah satu tradisi di mana pasangan baru berkahwin akan menawarkan minuman tersebut kepada ibu bapa pengantin perempuan.
Ibu mentua pengantin lelaki kelihatan menutup muka dengan sampul berisi duit raya angpao apabila menantunya melutut dan menawarkan secawan teh.
Ini bagi mengelakkan dia bertentang mata atau memandang terus ke arah wajah menantunya dengan lelaki itu juga bersikap sedikit kekok.
Difahamkan bahawa ibu mentua dan menantu itu pernah bercinta tetapi putus di tengah jalan.
Ibu mentua itu adalah ibu tiri kepada pengantin perempuan dan mengahwini suami yang jauh lebih berusia.

Reaksi kedua-dua bekas kekasih ini menuai pelbagai komen daripada netizen yang mengatakan ia adalah hukum karma.
“Babak ini lebih bagus berbanding drama televisyen,” komen seorang pengguna media sosial.
“Semoga mereka boleh belajar hidup dengan status berbeza sekarang,” komen seorang lagi. – Agensi


Pendapatan pelaburan KWSP merosot 21 peratus
Oleh KOSMO!

7 Oktober 2022, 6:58 pm
PETALING JAYA – Kumpulan Wang Simpanan Pekerja (KWSP) merekodkan jumlah pendapatan pelaburan kasar sebanyak RM27 bilion bagi separuh pertama tahun ini berakhir 30 Jun 2022, penurunan sebanyak RM7.06 bilion, atau 21 peratus berbanding tempoh sama tahun lalu.
Jumlah pendapatan pelaburan kasar KWSP bagi suku kedua (S2 2022) adalah RM11.14 bilion, turun sebanyak RM3.63 bilion daripada RM14.77 bilion yang dicatatkan pada suku yang sama tahun lalu.
Ekuiti terus menjadi penyumbang utama pendapatan bagi S2 2022 pada RM4.88 bilion, merangkumi 44 peratus daripada jumlah pendapatan pelaburan kasar pada suku tahun yang dikaji.
Instrumen Pendapatan Tetap merekodkan 42 peratus daripada jumlah pendapatan atau RM4.73 bilion.
Hartanah dan Infrastruktur mencatatkan pendapatan RM1.2 bilion, manakala pendapatan daripada Instrumen Pasaran Wang meningkat kepada RM0.33 bilion, sejajar dengan jangkaan pulangan yang ditetapkan untuk kelas aset tersebut.
Pada S2 2022, pelaburan luar negara KWSP, yang merangkumi 36 peratus daripada jumlah aset pelaburannya menjana pendapatan RM5.51 bilion, mewakili 49 peratus daripada jumlah pendapatan pelaburan kasar yang direkodkan.

Ketua Pegawai Eksekutif Datuk Seri Amir Hamzah Azizan berkata, jangkaan pertumbuhan global telah terjejas, seterusnya mencetuskan penjualan berterusan dalam pasaran global.
“Aliran menurun yang konsisten ini telah menjejaskan penjanaan pendapatan KWSP daripada portfolio ekuitinya, terutamanya daripada pasaran global yang telah merosot dalam julat 17 peratus dan 21 peratus dalam separuh pertama 2022.
“Pelaburan KWSP dalam pelbagai kelas aset, pasaran dan mata wang yang berbeza, seperti yang ditetapkan dalam Alokasi Aset Strategik (SAA) telah membantu KWSP untuk kekal berdaya tahan terhadap keadaan pasaran tidak menentu di samping melindungi pulangan pelaburan jangka panjang,” katanya dalam satu kenyataan hari ini.
Pada masa sama, KWSP mengekalkan pandangan positif terhadap pasaran tempatan dan percaya pemulihan ekonomi Malaysia akan berterusan untuk baki tahun 2022, berikutan pertumbuhan keluaran dalam negara kasar (KDNK) yang lebih kukuh sebanyak 8.9 peratus bagi suku kedua.
Data ekonomi terkini juga menandakan kemungkinan besar pertumbuhan tahun penuh Malaysia akan berada pada julat yang lebih tinggi daripada ramalan rasmi 5.3 peratus dan 6.3 peratus pada 2022.
“Prestasi pasaran masih tidak menentu dan walaupun kami prihatin dengan perkembangan ini, kami mengekalkan pandangan jangka panjang dan mengambil pendekatan yang seimbang dalam keputusan pelaburan kami.
“Terdapat banyak peluang yang kami boleh manfaatkan dalam situasi yang mencabar ini,” kata Amir Hamzah.


Bapa Nabil Ahmad meninggal dunia
Oleh MOHAMMAD SHAHEMY AZMI

7 Oktober 2022, 7:05 pm
PETALING JAYA – Bapa kepada pelawak dan pengacara terkenal Nabil Ahmad iaitu Ahmad Ismail, 71, meninggal dunia hari ini di Hospital Serdang, Selangor sekitar pukul 2.30 petang tadi.
Berita duka itu dimaklumkan sendiri oleh pengurus Nabil, Latif kepada Kosmo! Online.
Latif ketika dihubungi memberitahu, bapa kepada pengacara program Gegar Vaganza itu meninggal dunia akibat mengalami komplikasi jantung.
Difahamkan arwah telah dimasukkan ke Hospital Serdang sejak seminggu lalu untuk rawatan.
“Jenazah masih di hospital untuk diuruskan. Selepas urusan selesai, jenazah akan dibawa ke Masjid Kariah Mambau, Negeri Sembilan untuk disembahyangkan sebelum dikebumikan di Tanah Perkuburan Air Garam, Mambau selepas waktu Isyak,” katanya.
Menjengah dalam Instagram Nabil, satu majlis bacaan Yassin dan doa selamat sempat diadakan malam tadi di Masjid Kariah Mambau bagi mendoakan kesejahteraan dan kesembuhan bapanya. – KOSMO! ONLINE


Bajet 2023: Bantuan tentera, polis, kakitangan penjara dan pesara
Oleh SITI A'ISYAH SUKAIMI

7 Oktober 2022, 6:13 pm
PETALING JAYA – Kebajikan pasukan beruniform tanah air dan pesara turut tidak terkecuali daripada menikmati peruntukan menerusi pembentangan Bajet 2023.
Menerusi bajet dibentangkan oleh Menteri Kewangan, Tengku Datuk Seri Zafrul Tengku Abdul Aziz berkata, sebanyak RM118 juta diperuntukan untuk menyelenggara Rumah Keluarga Angkatan Tentera (RKAT).
Katanya, kerajaan bercadang untuk membina RKAT baharu pelbagai kelas di Pangkalan Udara Butterworth Pulau Pinang selain 12 projek pembinaan RKAT yang sedang berjalan.
“Selain itu, RM42 juta bagi membaik pulih dan menaik taraf kuarters kediaman PDRM.
“RM28 juta pula sebagai peruntukan 2023 bagi meneruskan tiga projek pembinaan kuarters di bawah Jabatan Penjara antaranya di Pusat Koreksional Labuan dan Akademi Koreksional Malaysia,” katanya.
Bagi 21,000 pemegang kad veteran Angkatan Tentera Malaysia (ATM) dan kad pesara polis di Kuala Lumpur, Selangor, Pahang dan Pulau Pinang, mereka bakal menikmati 50 peratus diskaun ke atas pengangkutan awam di bawah kendalian Prasarana. – KOSMO! ONLINE


Dia kata kat orang tak apa – Muhammad Sanusi
Oleh MOHD. RAFIE AZIMI

7 Oktober 2022, 7:42 pm
ALOR SETAR – “Apa perasaan you (awak) kalau I (saya) kata you (awak)  lanun bola sepak?
Itu soalan dilemparkan Presiden Persatuan Bola Sepak Kedah (KFA), Datuk Seri Muhammad Sanusi Md. Nor terhadap pemilik Johor Darul Ta’zim, Tunku Ismail Sultan Ibrahim susulan tindakan Tunku Mahkota Johor (TMJ) menggelarnya sebagai badut.
Menurut Muhammad Sanusi, pemilik JDT itu langsung tidak boleh menerima kata-kata orang lain terhadapnya ketika baginda bebas mengatakan apa jua perkara terhadap orang lain.
“Pemilik kelab JDT ini tak boleh orang kata kat dia, dia kata kat orang tak apa. Kalau orang kata dia lanun bola sepak, apa dia rasa?
“Dia kata saya badut, pemecah belah. Kalau saya nak kata kat dia lanun bola sepak, dia nak cakap apa?,” soalnya.
Beliau berkata demikian pada sidang akhbar selepas merasmikan Penutup Program Jelajah Kedah Sejahtera di pekarangan Masjid Nurul Ihsan, Langgar di sini hari ini.

Semalam, tersebar tangkap layar tulisan TMJ di media sosial meminta pemilik KDA FC, Tan Sri Dr. Mohd. Daud Bakar menasihati Muhammad Sanusi agar membawa diri sebagai seorang Menteri Besar dan bukannya sebagai badut.
Muhammad Sanusi kemudiannya memuat naik tangkap layar tersebut di laman Facebooknya dengan kata-kata sinis, sambil menyifatkannya sebagai contoh tauladan terbaik daripada seorang pemilik kelab bola sepak untuk pemujanya dan sekalian yang berjiwa ‘mentimun’.
Mengulas lanjut Muhammad Sanusi turut menafikan dakwaan TMJ kononnya beliau memecah belahkan penyokong bola sepak.
“Saya sebenarnya menyatukan peminat bola sepak untuk orang ramai. Biar padangnya sama luas, pintu golnya sama saiz dan pemainnya juga sama ramai.
“Biasanya pemain tak sama ramai ini sebab pengadil masuk sebelah sana, jadi pemain dia lebih ramai. Saya nak pemain sama ramai dan pengadil duduk di tengah-tengah,” katanya. – KOSMO! ONLINE


Bajet 2023: RM6.7 bilion disediakan laksana inisiatif TVET
Oleh HARRITH HISHAM

7 Oktober 2022, 6:20 pm
KUALA LUMPUR – Kerajaan menyediakan sebanyak RM6.7 bilion di bawah tujuh kementerian utama bagi melaksanakan pelbagai inisiatif berkaitan Pendidikan Teknikal dan Latihan Vokasional (TVET).
Menteri Kewangan, Tengku Datuk Seri Zafrul Tengku Abdul Aziz berkata, antaranya, RM180 juta disediakan sebagai dana latihan TVET kepada Perbadanan Tabung Pembangunan Kemahiran bagi menyediakan pinjaman.
“Ia akan memanfaatkan seramai 12 ribu pelatih yang mengikuti Program Persijilan Kemahiran Malaysia.
Beliau berkata demikian ketika pembentangan Bajet 2023 di Dewan Rakyat, di sini hari ini.
Tambahnya, Kerajaan juga akan meneruskan program Sistem Latihan Dual Nasional dengan peruntukan 20 juta ringgit untuk manfaat 3,000 pelatih. – KOSMO! ONLINE


PTPTN sediakan inisiatif untuk pelajar
Oleh ISWAN SHAFIQ ISA

7 Oktober 2022, 6:35 pm
BATU PAHAT – Sebagai sebuah agensi yang sentiasa berusaha menjaga kebajikan pelajar khususnya para peminjam tabung pendidikannya, Perbadanan Tabung Pendidikan Tinggi Nasional (PTPTN) menyediakan pelbagai inisiatif untuk manfaat pelajar.
Menteri Pengajian Tinggi, Datuk Seri Dr. Noraini Ahmad berkata, sebagai contoh, PTPTN pada hari ini berbesar hati untuk menyediakan bantuan pengajian KPT-PTPTN Prihatin kepada seramai 38 orang pelajar dari kawasan Parlimen Parit Sulong yang mengikuti pengajian di institut pengajian tinggi (IPT) di seluruh negara.
“Bantuan ini bertujuan membantu pelajar yang kurang berkemampuan untuk menampung kos sara hidup di IPT.
“Sejumlah RM19,000 juga telah diperuntukkan untuk inisiatif ini dan setiap pelajar akan menerima sebanyak RM500 secara one-off terus ke dalam akaun bank mereka,” katanya pada Program Pembangunan Mahasiswa Baharu dan Sesi Ramah Mesra Bersama Menteri Pengajian Tinggi di Universiti Tun Hussein Onn Malaysia (UTHM), Batu Pahat, pada Khamis.
Penerima WPP PTPTN bergambar bersama Dr. Noraini dan Ahmad Dasuki Abdul Majid, Ketua Eksekutif PTPTN.
Menurut Noraini, PTPTN turut menyediakan Wang Pendahuluan Pinjaman atau WPP kepada pelajar baharu yang berjaya melanjutkan pengajian di IPTA (Institut Pengajian Tinggi Awam) dan Politeknik.
Katanya, pemberian WPP itu membolehkan pelajar baharu membuat persiapan awal seperti membeli pakaian, peralatan untuk pembelajaran, sebagai kos pengangkutan dan untuk membayar sebahagian daripada yuran pengajian.

Pada masa yang sama katanya, ini juga merupakan antara usaha PTPTN untuk memastikan bahawa tidak ada pelajar yang gagal memasuki IPT disebabkan oleh masalah kewangan.
“Alhamdulillah, bagi kemasukan pelajar peringkat ijazah ke IPTA dan Politeknik bagi sesi Oktober 2022 ini, seramai 28,278 pelajar telah ditawarkan WPP melibatkan peruntukan sebanyak RM42.4 juta.
“Di negeri Johor sahaja, seramai 3,520 orang pelajar ditawarkan WPP dengan peruntukan sebanyak RM5.28juta, manakala untuk Parlimen Parit Sulong sahaja, seramai 108 pelajar yang telah dikenal pasti mendapat tawaran WPP dengan peruntukan sebanyak RM162,000,” ujar beliau.
Salah seorang pelajar Kemas menerima replika kad Simpan SSPN Prime daripada Dr. Noraini.
Untuk makluman para pelajar katanya, surat tawaran WPP itu mempunyai tempoh sah laku selama dua bulan dan bagi tawaran WPP yang akan disampaikan pada hari ini pula, tempoh sah lakunya adalah bermula pada 5 Oktober (Rabu) hingga 5 Disember tahun ini.
Justeru kata Noraini, dalam tempoh tersebut, para pelajar yang mendapat surat tawaran WPP nanti boleh menunaikannya di mana-mana kaunter Bank Islam mulai Rabu dengan membawa surat tawaran berkenaan serta menunjukkan MyKad untuk pengesahan diri.
Dalam pada itu, beliau turut mengambil kesempatan untuk mempromosikan Program Kembara Keluarga Simpan SSPN Tahun 2022 yang melibatkan sumbangan zakat PTPTN kepada 17,800 orang pelajar asnaf di 178 kawasan terpilih di 12 buah negeri.
Ujarnya, sumbangan itu diberikan dalam bentuk akaun Simpan SSPN Prime dan melibatkan peruntukan keseluruhan berjumlah RM1.78juta.
Timbalan Pengarah Kemas negeri Johor, Wan Assim Wan Sheikh menerima replika cek Program Kembara Keluarga Simpan SSPN berjumlah RM260,000.
Secara umumnya, beliau berkata, program ini bertujuan membantu pelajar asnaf daripada aspek pendidikan dan pada masa yang sama, ia juga merupakan galakan awal untuk memulakan penabungan bagi tujuan pendidikan tinggi anak-anak Keluarga Malaysia.
“Bagi Program Kembara Keluarga Simpan SSPN Tahun 2022 Peringkat Negeri Johor pada hari ini, sebanyak 26 kawasan terlibat dan sebanyak RM260,000 juga telah diperuntukkan dengan setiap kawasan bakal menerima RM10,000,” katanya yang memaklumkan, seramai 100 orang pelajar asnaf akan menerima sumbangan akaun Simpan SSPN Prime bernilai RM100 tiap seorang.
Tambah Noraini, penghargaan juga diberikan kepada Jabatan Kemajuan Masyarakat (Kemas) dan pemimpin setempat yang banyak membantu pihak KPT dan PTPTN untuk mengenal pasti pelajar asnaf yang layak. -KOSMO!ONLINE


Warga emas 78 tahun nikahi gadis 18 tahun
Oleh KOSMO!

7 Oktober 2022, 7:30 pm
MANILA – Sepasang pengantin baharu di Filipina baru-baru ini tular di media sosial kerana mempunyai jarak perbezaan usia sebanyak 60 tahun, lapor laman berita Suara.com.
Menurut laman berita SaoStar, pesara petani bernama Rashed Mangacop, 78, berkahwin dengan cinta pertamanya dengan perbezaan usia 60 tahun.
Pengantin perempuan dikatakan bernama Halima Abdullah yang kini berusia 18 tahun.
Rahed pertama kali bertemu Halima tiga tahun lalu dalam satu majlis makan malam di wilayah Cagayan.
Menurut anak saudara Rashed, Ben Mangacop, bapa saudaranya tidak pernah berkahwin atau mempunyai teman wanita sepanjang hidupnya.
Pasangan itu saling menemui cinta pertama mereka. Media Filipina memaklumkan bahawa pasangan itu sudah bercinta selama tiga tahun.

Jelas Ben, perkahwinan mereka juga tidak mendapat tentangan daripada keluarga tetapi sebaliknya disokong penuh oleh kedua-dua belah pihak.
Di bawah undang-undang Filipina, seseorang individu bawah umur 21 tahun boleh berkahwin tetapi mesti mendapatkan kebenaran ibu bapa.
Pasangan itu kini tinggal di rumah baharu mereka di bandar Carmen. – Agensi


Bajet 2023 kekal diberi walau Parlimen bubar
Oleh NUR ALWANI ZAFIRAH KHAIRUL

7 Oktober 2022, 7:47 pm
PETALING JAYA – Menteri Kewangan, Tengku Datuk Seri Zafrul Tengku Abdul Aziz menjanjikan bahawa segala peruntukan dan bantuan yang disediakan menerusi Bajet 2023 akan kekal diberi kepada Keluarga Malaysia meskipun Parlimen dibubarkan.
Katanya, situasi yang sama pernah terjadi pada tahun 1999 iaitu bajet dibentangkan dan pembuburan turut berlaku selepas itu.
“Bajet dibentangkan sekali lagi selepas pilihan raya umum selesai,” katanya ketika menjawab soalan pemberita selepas selesai membentangkan Bajet 2023 di Dewan Rakyat hari ini. – KOSMO! ONLINE


Bajet 2023: Pelepasan cukai sebanyak RM3,000 untuk yuran taska, tadika
Oleh NUR HUDA MUSA

7 Oktober 2022, 5:20 pm
PETALING JAYA – Bagi meringankan beban ibu bapa yang memberi pendidikan awal kanak-kanak, kerajaan bersetuju memberikan pelepasan cukai sebanyak RM3,000 ke atas bayaran yuran taska dan tadika sehingga tahun taksiran 2024.
Selain itu, Menteri Kewangan, Tengku Datuk Seri Zafrul Tengku Abdul Aziz turut mengumumkan peruntukan RM188 juta bagi program awal pendidikan kanak-kanak di bawah Jabatan Kemajuan Masyarakat (KEMAS) termasuk pembinaan 10 taska KEMAS. – KOSMO! ONLINE


Bajet 2023: Gaji Tambahan Khas Penjawat Awam naik RM100
Oleh NUR HUDA MUSA

7 Oktober 2022, 5:45 pm
PETALING JAYA – Kerajaan telah bersetuju untuk memberikan Kenaikan Gaji Tambahan Khas 2023 sebanyak RM100 kepada semua penjawat awam Gred 11 hingga 56 dengan implikasi kewangan RM1.5 bilion.
Menteri Kewangan, Tengku Datuk Seri Zafrul Tengku Abdul Aziz berkata, ini bermakna, jika seorang kakitangan Gred 11 yang bergaji RM1,600 mendapat Kenaikan Gaji Tahunannya sebanyak RM80 pada setiap bulan April.
“Bagi tahun hadapan, beliau turut mendapat kenaikan gaji tambahan khas 2023 sebanyak RM100 bermula pada bulan Januari 2023.
“Ini menjadikan gaji akhir beliau pada tahun 2023 adalah sebanyak RM1,780dan gaji ini kekal dibawa ke tahun seterusnya,” katanya semasa pembentangan Bajet 2023 hari ini. – KOSMO! ONLINE


Bajet 2023: RM700 kepada 1.3 penjawat awam
Oleh SITI A'ISYAH SUKAIMI

7 Oktober 2022, 5:45 pm
PETALING JAYA – Kerajaan mengumumkan Bantuan Khas Kewangan kepada penjawat awam dan pesara menerusi pembentangan Bajet 2023.
Menteri Kewangan, Tengku Datuk Seri Zafrul Tengku Abdul Aziz berkata, bantuan tersebut melibatkan RM700 kepada 1.3 juta penjawat awam Gred 56 ke bawah.
Selain itu, bantuan RM350 melibatkan satu juta pesara kerajaan dengan implikasi kewangan berjumlah RM1.3 bilion. – KOSMO! ONLINE


Bajet 2023: RM600 Bantuan Khas Kewangan Aidilfitri
Oleh NUR HUDA MUSA

7 Oktober 2022, 5:51 pm
PETALING JAYA – Kerajaan mengumumkan Bantuan Khas Kewangan Aidilfitri 2023 untuk penjawat awam dinaikkan kepada RM600 dan dibayar pada bulan Mac 2023.
Menteri Kewangan, Tengku Datuk Seri Zafrul Tengku Abdul Aziz berkata, bantuan itu diberikan bersama dengan Kenaikan Gaji Tambahan Khas 2023 sebanyak RM100 yang berkuat kuasa Januari 2023.
“Bantuan Khas Kewangan sebanyak RM700 menjadikan jumlah tambahan keseluruhan untuk penjawat awam yang layak pada tahun 2023 adalah sebanyak RM2,500,” katanya semasa pembentangan Bajet 2023 hari ini. – KOSMO! ONLINE


Bajet 2023: RM36.1 bilion untuk Kementerian Kesihatan
Oleh SITI A'ISYAH SUKAIMI

7 Oktober 2022, 5:30 pm
PETALING JAYA – Kerajaan mengumumkan peruntukan sebanyak RM36.1 bilion untuk Kementerian Kesihatan menerusi pembentangan Bajet 2023 di Dewan Rakyat hari ini.
Menteri Kewangan, Tengku Datuk Seri Zafrul Tengku Abdul Aziz berkata, sebanyak RM4.9 bilion adalah untuk meningkatkan kapasiti perkhidmatan kesihatan awam, dengan peningkatan 12 peratus berbanding tahun 2022.
“Sebanyak RM1.8 bilion peruntukan bagi membina hospital, klinik dan fasiliti baru, serta untuk perolehan peralatan perubatan.
“RM420 juta membaiki hospital dan klinik daif serta penggantian peralatan usang,” katanya. – KOSMO! ONLINE


Bajet 2023: Had caruman sukarela KWSP naik kepada RM100,000 setahun
Oleh HARRITH HISHAM

7 Oktober 2022, 5:52 pm
KUALA LUMPUR – Had caruman sukarela Kumpulan Wang Simpanan Pekerja (KWSP) dinaikkan daripada RM60,000 kepada RM100,000 setahun.
Menteri Kewangan, Tengku Datuk Seri Zafrul Tengku Abdul Aziz berkata, had caruman itu dinaikkan berikutan kepentingan membina simpanan hari tua yang
mencukupi.
Menurutnya, kerajaan juga mewajibkan caruman Skim Keselamatan Sosial Pekerjaan Sendiri (SKSPS) Perkeso kepada semua sektor pekerjaan sendiri terutamanya sektor berisiko tinggi secara berperingkat.
“Tahun hadapan, inisiatif ini akan disediakan 150 juta ringgit dan diperluas kepada mereka yang bekerja sendiri seperti pemandu teksi dan pekerja gig sektor teknologi maklumat,” katanya.
Beliau berkata demikian ketika pembentangan Bajet 2023 di Dewan Rakyat, di sini hari ini.
Ujar beliau, kerajaan juga akan meluaskan skop pelepasan cukai bagi premium insurans nyawa atau caruman takaful hayat untuk meliputi caruman sukarela kepada KWSP sehingga 3,000 ringgit.

“Sukacita juga program i-Saraan akan dilanjutkan untuk tahun 2023 serta ditambah baik dengan meningkatkan caruman padanan daripada RM250 kepada RM300. – KOSMO! ONLINE


Bajet 2023: Geran one-off RM1,000 buat PMKS, pemandu teksi
Oleh HARRITH HISHAM

7 Oktober 2022, 5:25 pm
KUALA LUMPUR – Kerajaan memperuntukkan Geran ‘one-off’ RM1,000 kepada semua syarikat Perusahaan Mikro, Kecil dan Sederhana (PMKS) yang berdaftar.
Menteri Kewangan, Tengku Datuk Seri Zafrul Tengku Abdul Aziz berkata, ia juga di peruntukan kepada pemandu teksi yang berdaftar.
“Bantuan ini akan memanfaatkan seramai sejuta penerima di seluruh negara,” katanya.
Beliau berkata demikian ketika pembentangan Bajet 2023 di Dewan Rakyat, di sini hari ini. – KOSMO! ONLINE


Bajet 2023: RM305 juta untuk bantu anak muda berniaga
Oleh NUR HUDA MUSA

7 Oktober 2022, 5:36 pm
PETALING JAYA – Bagi menggalakkan lebih ramai anak muda berniaga, sejumlah RM305 juta tersedia sebagai kemudahan pinjaman khusus untuk belia melalui SME Bank, TEKUN, MARA, BSN dan Agrobank.
Menteri Kewangan, Tengku Datuk Seri Zafrul Tengku Abdul Aziz berkata, antaranya, Skim Penjaja Muda Keluarga Malaysia di bawah BSN dengan dana RM50 juta akan menawarkan pinjaman sehingga RM50,000 untuk 10,000 anak muda menjana pendapatan sendiri seperti mengusahakan food truck.
“Bagi membantu kumpulan B40 khususnya belia menjanapendapatan melalui perkhidmatan membawa penumpang seperti teksi, bas dan e-hailing pula, kerajaan bersetuju untuk menanggung bayaran bagi mendapatkan lesen teksi, bas dan e-hailing di bawah program MyPSV,” katanya semasa pembentangan Bajet 2023 hari ini. – KOSMO! ONLINE


Tiada jam G-Shock kali ini, hanya sapu tangan batik
Oleh KOSMO!

7 Oktober 2022, 5:26 pm
PETALING JAYA – Menteri Kewangan, Tengku Datuk Seri Zafrul Tengku Aziz tidak memakai jam G-Shock seperti yang dilakukan ketika membentangkan bajet sebelum ini.
Sebaliknya, beliau membawa bersama sapu tangan batik yang dimasukkan ke dalam poket atas baju Melayu. Sapu tangan itu dibikin oleh kumpulan usahawan wanita. – KOSMO! ONLINE


Bajet 2023: Tiada jam G-Shock, hanya sapu tangan batik
Oleh KOSMO!

7 Oktober 2022, 5:19 pm
PETALING JAYA – Menteri Kewangan, Tengku Datuk Seri Zafrul Tengku Aziz tidak memakai jam G-Shock seperti yang dilakukan ketika membentangkan bajet sebelum ini.
Sebaliknya, beliau membawa bersama sapu tangan batik yang dimasukkan ke dalam poket atas baju Melayu. Sapu tangan itu dibikin oleh kumpulan usahawan wanita. – KOSMO! ONLINE


Bajet 2023: Diskaun bayaran balik PTPTN
Oleh SITI A'ISYAH SUKAIMI

7 Oktober 2022, 4:56 pm
PETALING JAYA – Kerajaan mengumumkan diskaun bayaran balik Perbadanan Tabung Pendidikan Tinggi Nasional (PTPTN) menerusi pembentangan Bajet 2023.
Menteri Kewangan, Tengku Datuk Seri Zafrul Tengku Abdul Aziz berkata, diskaun itu bermula 1 November 2022 hingga 30 April 2023.
Ia melibatkan 20 peratus untuk penyelesaian penuh, 15 peratus untuk penyelesaian (50 peratus baki hutang) dan 15 peratus untuk bayaran secara potongan gaji. – KOSMO! ONLINE


Bajet 2023: Pas bulanan My50 diteruskan tahun hadapan
Oleh HARRITH HISHAM

7 Oktober 2022, 5:09 pm
KUALA LUMPUR – Kerajaan akan meneruskan inisiatif pas bulanan My50 sehingga tahun hadapan untuk pengguna pengangkutan awam terutama yang tinggal di sekitar ibu negara.
Menteri Kewangan, Tengku Datuk Seri Zafrul Tengku Abdul Aziz berkata, pendekatan tersebut bakal memanfaatkan hampir 180,000 pengguna.
Beliau berkata demikian ketika pembentangan Bajet 2023 di Dewan Rakyat, di sini hari ini. – KOSMO! ONLINE


Bajet 2023: RM256 juta diperuntukkan bagi Bantuan Musim Tengkujuh
Oleh NUR HUDA MUSA

7 Oktober 2022, 5:09 pm
PETALING JAYA – Kerajaan bersetuju memperuntukkan RM256 juta bagi Bantuan Musim Tengkujuh khusus kepada pekebun kecil getah.
Menteri Kewangan, Tengku Datuk Seri Zafrul Tengku Abdul Aziz berkata, peruntukan itu nanti bakal memanfaatkan 320,000 pekebun kecil.
Disamping itu juga, kerajaan turut mengumumkan peruntukan subsidi dan insentif pesawah, nelayan dan pekebun kecil berjumlah RM1.8 bilion. – KOSMO! ONLINE


Bajet 2023: Elaun sara hidup JPA naik RM100 untuk pelajar, pegawai
Oleh HARRITH HISHAM

7 Oktober 2022, 4:58 pm
KUALA LUMPUR – Elaun sara hidup Jabatan Perkhidmatan Awam (JPA) dinaikkan sebanyak RM100 bagi pelajar dan pegawai dalam negara.
Menteri Kewangan, Tengku Datuk Seri Zafrul Tengku Abdul Aziz berkata, kenaikan elaun tersebut adalah bagi membantu mengurankan beban pembayaran rumah.
Beliau berkata demikian ketika pembentangan Bajet 2023 di Dewan Rakyat, di sini hari ini. – KOSMO! ONLINE


Bajet 2023: RM150 buat setiap murid sekolah
Oleh HARRITH HISHAM

7 Oktober 2022, 4:46 pm
KUALA LUMPUR – Sebanyak RM825 juta bantuan awal persekolahan diperuntukan bagi meringankan beban murid dan ibu bapa.
Menteri Kewangan, Tengku Datuk Seri Zafrul Tengku Abdul Aziz berkata, pemberian tersebut telah ditambah baik kepada RM150 dari RM100 bagi setiap murid tanpa mengira had pendapatan ibu bapa.
Beliau berkata demikian ketika pembentangan Bajet 2023 di Dewan Rakyat, di sini hari ini. – KOSMO! ONLINE


Bajet 2023: RM305 juta peruntukan Orang Asli
Oleh SITI A'ISYAH SUKAIMI

7 Oktober 2022, 5:05 pm
PETALING JAYA – Kerajaan mengumumkan peruntukan Orang Asli sebanyak RM305 juta menerusi pembentangan Bajet 2023.
Menteri Kewangan, Tengku Datuk Seri Zafrul Tengku Abdul Aziz peruntukan untuk Orang Asli tersebut bagi bantuan sosial dan meningkatkan taraf hidup. – KOSMO! ONLINE


Bajet 2023: Bantuan warga emas, OKU
Oleh SITI A'ISYAH SUKAIMI

7 Oktober 2022, 5:15 pm
PETALING JAYA – Kerajaan mengumumkan peruntukan untuk kurang upaya (OKU) sebanyak RM1.2 bilion menerusi pembentangan Bajet 2023.
Menteri Kewangan, Tengku Datuk Seri Zafrul Tengku Abdul Aziz berkata, ia antaranya antaranya penjagaan pesakit kronik, elaun OKU tidak upaya kerja dan elaun pekerja cacat.
Dalam masa sama, beliau turut mengumumkan peruntukan RM1 bilion untuk kebajikan warga emas. – KOSMO! ONLINE


Bajet 2023: Makanan RMT naik RM3.50 sepinggan
Oleh NUR HUDA MUSA

7 Oktober 2022, 4:47 pm
PETALING JAYA – Kerajaan memperuntukkan RM777 juta bagi Rancangan Makanan Tambahan dalam usaha memastikan murid-murid mendapat kandungan khasiat harian.
Menteri Kewangan, Tengku Datuk Seri Zafrul Tengku Abdul Aziz berkata, peruntukan itu akan memanfaatkan seramai 800,000 orang murid.
Melalui peruntukan tersebut, harga bagi satu bahagian makanan dinaikkan sebanyak RM3.50 di semenanjung berbanding RM2.50 sebelum ini.
Manakala di Sabah dan Sarawak pula, harga makanan di bawah RMT dinaikkan kepada RM4 berbanding RM3. – KOSMO! ONLINE


Bajet 2023: e-dompet, e-Pemula naik RM200
Oleh NUR HUDA MUSA

7 Oktober 2022, 5:04 pm
PETALING JAYA – Seramai dua juta belia berumur 18 hingga 20 tahun dan pelajar sepenuh masa berusia 21 tahun ke atas di negara ini bakal menerima manfaat program kredit e-dompet dan e-Pemula.
Menteri Kewangan, Tengku Datuk Seri Zafrul Tengku Abdul Aziz berkata, program itu juga akan dinaikan jumlah kreditnya kepada RM200 bermula tahun depan. – KOSMO! ONLINE


Bajet 2023: RM1.2 bilion naik taraf sekolah daif di Sabah, Sarawak
Oleh NUR HUDA MUSA

7 Oktober 2022, 4:57 pm
PETALING JAYA – Kerajaan bersetuju memperuntukkan RM1.2 bilion untuk naik taraf bangunan dan infrastruktur sekolah daif khususnya di Sabah dan Sarawak.
Menteri Kewangan, Tengku Datuk Seri Zafrul Tengku Abdul Aziz berkata, kerajaan turut memperuntukkan RM1.1 bilion untuk selenggara dan membaik pulih sekolah.
“Sementara itu, kerajaan turut memperuntukkan RM3.8 bilion untuk biasiswa dan pinjaman pendidikan,” katanya semasa pembentangan Bajet 2023 hari ini. – KOSMO! ONLINE


Bapa bunuh anak, cemburu bekas isteri temui pasangan
Oleh KOSMO!

8 Oktober 2022, 9:00 pm
BOGOTA – Seorang lelaki di Colombia ditahan polis kerana mencekik anak lelakinya sehingga mati sebelum menghantar gambar mayat mangsa kepada bekas isterinya, lapor akhbar Mirror UK baru-baru ini.
Gabriel Enrique Gonzales Cubillos, 50, meninggalkan mayat anaknya, Gabriel Esteban, 5, di sebuah bilik hotel di Cundinamarca selepas membunuh mangsa.
Lelaki itu ditahan semasa pemeriksaan lalu lintas, manakala media tempatan melaporkan bahawa suspek cuba merasuah polis supaya membiarkannya melarikan diri.
Polis percaya suspek melakukan pembunuhan tersebut kerana bekas isterinya menemui pasangan baharu.
Cubillos didakwa menculik anaknya pada 2 Oktober lalu sebelum dituduh membunuhnya dengan cara yang mengerikan pada pagi keesokan harinya.
Dia kemudian menghantar gambar mayat mangsa kepada bekas isterinya, Consuelo Rodriguez dan mengaku melakukan jenayah itu.

“Dia (mangsa) tidak menderita. Kini anda boleh berseronok sendirian dengan Edilson dan Wesly tanpa Tricitico dan lebih-lebih lagi saya. Tahniah,” demikian mesej yang dihantar menerusi aplikasi mesej WhatsApp.
Identiti individu  lain yang disebut di dalam mesej berkenaan belum dikenal pasti.
Consuelo segera menghubungi polis dan mereka kemudian melancarkan gerakan memburu suspek.
Esteban ditemui mati di Hotel El Rey di Melgar, demikian menurut media tempatan. Dia dilaporkan meninggal dunia akibat sesak nafas. – Agensi


Pura-pura bantu mangsa kemalangan sebelum larikan motorsikal
Oleh AZMI NORDIN

8 Oktober 2022, 7:37 pm
AMPANG – Bermula dengan ‘wayang’ niat baik membantu seorang lelaki warga asing kemalangan motorsikal, dua orang lelaki bertindak melarikan kenderaan milik mangsa dalam satu kejadian di Lorong Kijang, Klang Gate, di sini, Khamis lalu.
Ketua Polis Daerah Ampang Jaya, Asisten Komisioner Mohamad Farouk Eshak berkata, sekitar pukul 1 pagi hari kejadian, mangsa yang berusia 27 tahun itu telah mengalami kemalangan kecil melibatkan motorsikal Yamaha Y15 warna biru miliknya.
Katanya, selepas kemalangan, mangsa didatangi dua lelaki tempatan tidak dikenali yang mahu membantu dan menghantarkan mangsa dan motorsikalnya pulang ke rumah.
“Tiba sahaja di rumah, mangsa menyedari motorsikal miliknya yang dipandu oleh salah seorang suspek berkenaan telah tiada.
”Mangsa bertanyakan kepada seorang lagi suspek yang menghantarnya tentang keberadaan motorsikal itu, suspek berkenaan terus beredar dan meninggalkan mangsa di rumahnya,” katanya dalam satu kenyataan.
Susulan itu, bermula semalam, menerusi beberapa siri tangkapan pihak polis di sekitar Setapak dan Lembah Klang, lapan tangkapan berjaya dibuat.

Polis turut merampas sebuah motosikal jenis Yamaha Y15 Warna Biru milik mangsa dan motorsikal jenis Honda dipercayai digunakan suspek semasa kejadian.
Menurut Mohamad Farouk, tangkapan tersebut melibatkan enam lelaki dan dua wanita tempatan dalam lingkungan usia 25 hingga 48 tahun.
Tambahnya, suspek-suspek yang ditangkap bekerja pelbagai bidang antaranya sebagai penghantar makanan, pelayan kedai, peniaga dan suri rumah.
“Ujian air kencing mendapati kesemua suspek didapati positif dadah jenis amfetamin dan keputusan reman diperolehi bermula hari ini sehingga Selasa depan.
“Modus operandi suspek membawa lari motorsikal mangsa untuk digunakan dan meracang untuk dijual sebagai alat ganti kemudian,” jelasnya.
Sehubungan itu, siasatan akan diteruskan dalam penglibatan tangkapan dalam kejadian curi motorsikal yang lain di Ampang.
Kes disiasat dibawah Seksyen 379A Kanun Keseksaan dan Seksyen 15(1)(a) Akta Dadah Merbahaya. – KOSMO! ONLINE.


Liga Super: Kedah hampa di Paroi
Oleh MOHD. FITRIE MUHAMAD

8 Oktober 2022, 10:32 pm
KUALA LUMPUR – Dua gol yang dilepaskan hasil kesilapan sendiri terpaksa dibayar dengan harga cukup mahal oleh Kedah Darul Aman FC (KDA FC) apabila kecundang 3-4 di tangan Negeri Sembilan pada aksi Liga Super di Stadium Tuanku Abdul Rahman, Paroi, sebentar tadi.
Penjaga gol Kedah, Mohd. Shahril Sa’ari dua kali hilang fokus dan pastinya menjadi individu paling terkesan kerana dua gol yang dilepaskan itu menjadi pemisah buat kedua-dua pasukan sekali gus membenarkan tuan rumah meraikan kemenangan di gelanggang sendiri.
Aksi bermula agak seimbang, namun sikap tidak tamak yang dipamerkan Yaser Pinto membuahkan hasil apabila umpanan dilakukannya pada minit ke-25 berjaya disudahkan dengan baik oleh Matheus Alves.
Bagaimanapun, ketika aksi berada dalam masa tambahan, percaturan pengendali pelawat, Aidil Sharin Sahak untuk menyenaraikan Fayadh Zulkifli dalam kesebelasan utama sekali lagi membuahkan hasil apabila pemain bertubuh kecil itu bijak melakukan lorongan menarik di celah-celah pemain lawan sebelum disempurnakan oleh Mahmoud Al-Mardi.
AL-MEIDA meledak dua gol buat Negeri Sembilan dalam kemenangan berharga ke atas Kedah pada aksi Liga Super sebentar tadi. – TWITTER MFL
Tuan rumah menyambung babak kedua dengan lebih cemerlang apabila berjaya menambah dua lagi gol dalam tempoh 20 minit menerusi Gustavo Almeida pada minit ke-58 dan Sean Selvaraj, minit ke-65.
Ketika salah faham dengan Rodney Celvin menghadiahkan gol kedua Negeri Sembilan, Mohd. Shahril terus dipalit kesilapan dan kali ini kegagalannya menangkap bola dengan lebih kemas pada minit ke-70 membuka peluang buat Almeida menambah jaringan keempat tuan rumah.

Kedah mula menunjukkan kebangkitan dengan memperoleh dua gol menerusi Dechmitr Sanrawat pada minit ke-82 dan Marcos Vales (m-90), namun ia sudah terlambat apabila tiga mata menjadi milik Negeri Sembilan. – KOSMO! ONLINE


Wanita mati dijerut dalam hotel
Oleh AZMI NORDIN

8 Oktober 2022, 11:00 pm
KUALA LUMPUR -Mayat seorang wanita ditemui dengan kesan jerutan pada leher dalam bilik sebuah premis hotel bajet di Jalan Alor, Bukit Bintang di sini kelmarin.
Ketua Polis Daerah Dang Wangi, Asisten Komisioner Noor Dellhan Yahaya berkata, Pusat Kawalan Polis Kuala Lumpur pada awalnya menerima laporan awam mengenai seorang wanita ditemui dalam keadaan tidak sedarkan diri sekitar pukul 9.56 malam.
Katanya, setibanya di lokasi kejadian, polis menemui tubuh wanita terbabit dalam keadaan terbaring di atas lantai sebuah bilik hotel dan tidak sedarkan diri.
“Semakan mendapati mangsa seorang warga tempatan berusia 36 tahun dan pemeriksaan awal menemukan kesan lilitan pada leher mangsa akibat dijerut dengan tali.
“Hasil siasatan dijalankan membawa kepada penahanan teman lelaki mangsa, seorang lelaki warga asing berusia 27 tahun di sebuah lokasi di Sentul, semalam,” katanya dalam satu kenyataan hari ini.
Sehubungan itu, semakan mendapati suspek tiada rekod lampau dan salinan dokumen perjalanan ditemui padanya menunjukkan ia sudah tamat tempoh.

Jelas Noor Dellhan, suspek ditahan reman selama tujuh hari sehingga 14 Oktober ini untuk membantu siasatan mengikut Seksyen 302 Kanun Keseksaan.
“Siasatan masih dijalankan untuk mengenal pasti motif pembunuhan,” ujarnya. – KOSMO! ONLINE


Terserempak kumpulan gajah mendaki bukit di Kenyir
Oleh NOOR HAYATI MAMAT

8 Oktober 2022, 9:19 pm
HULU TERENGGANU – Beberapa hari selepas tular sekumpulan gajah mendaki bukit di Simpang Kuala Betis – Lojing, Gua Musang, Kelantan, kejadian sama berlaku pula di Jalan Aring-Kenyir dekat sini hari ini.
Kelibat kira-kira 14 ekor gajah itu melintas jalan sebelum mendaki bukit di tepi jalan berkenaan sempat dirakam seorang pengguna jalan raya pada pukul 1.40 tengah hari.
Pengarah Jabatan Perlindungan Hidupan Liar dan Taman Negara (Perhilitan) Terengganu, Loo Kean Seong berkata, pihaknya telah dimaklumkan tentang kejadian kumpulan gajah keluar dari habitatnya itu.
“Bagi saya, ia senario biasa kerana laluan tersebut sememangnya habitat bagi gajah liar tetapi bukanlah kumpulan (gajah) sama dengan yang dijumpai Gua Musang atas faktor jarak.
“Nasihat saya, pengguna jalan raya yang terserempak dengan kumpulan gajah agar segera beredar setelah keadaan didapati selamat,” katanya ketika dihubungi Kosmo! di sini hari ini.
Terdahulu, tular gambar-gambar kumpulan gajah yang dipercayai dimuat naik seorang pengguna Facebook dikenali sebagai Danita Damia.

Kean Seong berkata, orang ramai tidak digalakkan mengganggu gajah liar berkenaan dengan membunyikan hon kenderaan atau mengambil gambar sert video demi keselamatan diri.
Kosmo! Online 6 Oktober lalu melaporkan tular rakaman video berdurasi 18 saat yang memaparkan sekumpulan gajah mendaki sebuah bukit di Simpang Kuala Betis-Lojing, Gua Musang.
Masyarakat Orang Asli daerah berkenaan mempercayai kejadian gajah mendaki bukit itu memberi petanda awal bencana alam akan berlaku.
Sebelum itu, seorang pemandu sebuah syarikat peladangan terserempak dengan lebih 30 ekor gajah yang bergerak secara berkumpulan di Felda Neram II, Kemaman pada 3 Oktober lalu. – KOSMO! ONLINE


AS beli pil antiradiasi RM1.35 bilion, sedia atasi bencana nuklear Vladimir Putin
Oleh KOSMO!

8 Oktober 2022, 10:00 pm
WASHINGTON – Kerajaan Amerika Syarikat (AS) didakwa membeli pil antiradiasi yang direka khas untuk merawat gejala kesihatan akibat serangan nuklear susulan ancaman berterusan Presiden Vladimir Putin untuk menggunakan senjata pemusnah tersebut, lapor akhbar Daily Star.
Pegawai-pegawai AS telah membelanjakan AS$290 juta (RM1.35 bilion) untuk rawatan yang berpotensi menyelamatkan nyawa dengan mengurangkan pendarahan teruk akibat serangan nuklear.
Langkah itu dimaklumkan beberapa hari selepas seorang pakar tentera memberi amaran bahawa Russia ‘bimbang’ berhubung kegagalan tenteranya di Ukraine dan mungkin akan melancarkan senjata nuklear.
Putin berikrar bahawa beliau tidak berbohong dengan amaran nuklearnya dan mengancam untuk menggunakan ‘semua cara yang ada’ bagi meneruskan Kremlin.
Di sebalik ketegangan nuklear yang semakin meruncing, Washington bagaimanapun cuba memberi jaminan bahawa pil Nplate tersebut tiada kaitan dengan ancaman nuklear Putin. Pil itu digunakan untuk merawat sindrom sinaran akut (ARS) akibat radiasi.
“Ini adalah sebahagian daripada kerja berterusan kami untuk kesiapsiagaan dan keselamatan radiologi. Ia tidak dipercepatkan oleh situasi di Ukraine,” kata jurucakap Jabatan Perkhidmatan Manusia (HSS) di Washington.

Ubat itu telah dikaji oleh HSS bersama syarikat farmaseutikal Novartis untuk melihat sama ada ia boleh menyelamatkan nyawa dalam serangan nuklear.
“ARS yang juga dikenali sebagai penyakit radiasi berlaku apabila seluruh badan seseorang terdedah kepada dos radiasi yang tinggi dan mencapai organ dalaman dalam beberapa saat.
“Gejala kecederaan ARS termasuk pembekuan darah terjejas akibat jumlah platelet rendah, yang boleh menyebabkan pendarahan tidak terkawal dan mengancam nyawa.
“Untuk mengurangkan pendarahan akibat radiasi, Nplate merangsang pengeluaran platelet badan. Ubat ini boleh digunakan untuk merawat orang dewasa dan kanak-kanak,” katanya. – Agensi


Russia lancar dron ‘kamikaze’ sasar bandar Zaporizhzhia
Oleh KOSMO!

8 Oktober 2022, 9:30 pm
KIEV – Tentera Russia terus menyerang bandar Zaporizhzhia di Ukraine semalam dengan melancarkan dron ‘kamikaze’ dan roket selama dua hari berturut-turut, menyebabkan angka korban akibat mencecah 12 orang, lapor akhbar New York Post semalam.
Gabenor wilayah Zaporizhzhia, Oleksandr Starukh menggesa penduduk untuk mendapatkan perlindungan berikutan maklumat bahawa Russian akan melancarkan beberapa gelombang serangan roket.
Starukh turut memberi amaran kepada penduduk Ukraine untuk terus berwaspada terhadap gelombang serangan dron atau pesawat tanpa pemandu (UAV) kerana Russia kini menggunakan senjata itu untuk mengepung Zaporizhzhia.
“Penceroboh menggunakan semua senjata yang mereka miliki untuk menyerang orang awam di wilayah ini. Peluru berpandu, senjata antipesawat, artileri dan kini juga dron ‘kamikaze’. Berhati-hatilah!
“Jika anda mendengar bunyi enjin mendekati, segera berlindung dan kekal di sana sehingga tiada bahaya” tulis Starukh dalam aplikasi mesej Telegram.
Beliau turut berkongsi imej gambar rajah dron Shahed-136 buatan Iran yang ditemui oleh tentera Ukraine di medan perang sejak beberapa minggu kebelakangan ini.

Walaupun Teheran menafikan dakwaan ia membekalkan senjata kepada Moscow, bukti gambar bangkai dron yang diedarkan oleh Kiev menunjukkan penemuan sayap segi tiga milik dron buatan Iran.
Sama seperti dron Switchblade buatan Amerika Syarikat, Shahed direka untuk berfungsi sebagai peluru yang berlegar dengan terbang ke arah sasarannya sebelum meletup.
Beberapa penganalisis Barat berpendapat, penggunaan dron Shahed oleh Russia yang semakin meningkat menunjukkan bahawa Moscow telah kehabisan peluru meriam kerana berterusan membedil bandar-bandar di Ukraine sepanjang tujuh bulan perang berlaku.
Starukh bagaimanapun memaklumkan bahawa roket-roket Russia masih dilancarkan bersama dron mereka.
Russia dalam pada itu berulang-ulang kali menafikan dakwaan pihaknya menyasarkan orang awam atau kawasan kediaman walaupun terdapat banyak bukti yang bertentangan. – Agensi


Lelaki amal makan organ mentah dikecam selepas makan jantung
Oleh KOSMO!

8 Oktober 2022, 8:30 pm
WASHINGTON – Seorang pesohor media sosial dengan julukan ‘Liver King’ tular apabila berkongsi gaya hidup memakan organ mentah selain menggalakkan orang ramai mengamalkan gaya pemakanan tersebut, lapor akhbar Daily Star semalam.
Brian Johnson menggelar dirinya ‘CEO gaya hidup zaman nenek moyang’ dan kerap berkongsi diet peliknya di Instagram dan Twitter.
Lelaki itu sekali lagi tular apabila berkongsi video perjalanannya melawati puak Hadza di Tanzania di mana dia memakan jantung haiwan mentah sambil dikelilingi ramai orang.
“Saya mengesahkan suku primitif ini memakan semua bahagian binatang yang baik seperti hati, jantung, pankreas, limpa, buah pinggang, darah, tulang dan banyak lagi.
“Ini adalah antara diet yang paling menggembirakan, menyihatkan dan bertenaga yang pernah saya temui,” katanya.
Pengguna media sosial bagaimanapun tidak yakin dengan diet itu apabila mendapati bentuk badan lelaki itu tidak sepadan dengan puak Hadza.

“Pelik bagaimana mereka amalkan gaya hidup seperti anda tetapi tidak begitu besar. Semuanya semula jadi ya,” tulis seorang netizen. – Agensi


Tiga maut letupan jambatan penghubung Russia dan Crimea
Oleh KOSMO!

8 Oktober 2022, 9:59 pm
MOSCOW – Satu letupan besar menggegarkan sebuah jambatan utama menghubungkan Russia dengan Semenanjung Crimea yang dibina pada 2014, mengakibatkan tiga orang terbunuh, lapor Badan Penyiaran Britain (BBC).
Menurut pasukan penyiasat Russia, kesemua mangsa disyaki berada di dalam sebuah kereta berhampiran lokasi kejadian apabila sebuah lori meletup dan menyebabkan bahagian jambatan itu runtuh.
Sebahagian landasan kereta api yang dibina di jambatan itu dijadualkan akan dibuka semula petang tadi.
Jambatan sepanjang 19 kilometer yang dibina merentasi Selat Kerch itu menelan belanja sehingga £2.7 bilion (RM13.9 bilion). Ia dibuka pada 2018 dan menjadi simbol kepada pengambilalihan Crimea oleh Russia.
Mykhailo Podolyak yang merupakan penasihat kepada Presiden Volodymyr Zelenskyy, enggan mengaku letupan itu didalangi oleh Ukraine tetapi berkata: “Crimea, jambatan, ini permulaannya.”
“Semua yang menyalahi undang-undang mesti dimusnahkan, semua yang dirampas mesti dikembalikan kepada Ukraine, semua yang diduduki oleh Russia mesti diusir,” jelas Podolyak.

Russia telah menggunakan jambatan itu untuk memindahkan peralatan ketenteraan, peluru dan kakitangan dari Moscow ke medan perang di selatan Ukraine.
Pihak berkuasa tempatan di Crimea berkata, mereka akan menawarkan perkhidmatan feri antara tanah besar Russia dan semenanjung itu.
“Pada pukul 6.07 (waktu tempatan), satu letupan berlaku pada sebuah kenderaan kargo di bahagian lebuh raya jambatan Crimea,” kata Jawatankuasa Anti-Keganasan Kebangsaan Russia.
Kejadian itu berlaku sehari selepas Presiden Vladimir Putin menyambut hari lahirnya yang ke-70. Sebahagian jambatan itu dilaporkan musnah akibat letupan yang disebabkan oleh sebuah lori, kata Jawatankuasa Penyiasatan Russia dalam satu kenyataan.
Gabenor Crimea Russia, Sergei Aksyonov berkata, satu laluan di jambatan itu masih utuh walaupun lalu lintas terpaksa disekat sementara kerja-kerja menilai kerosakan dijalankan.
Putin telah mengarahkan kerajaan untuk mewujudkan suruhanjaya negeri bagi menyiasat insiden itu, kata jurucakap Kremlin, Dmitry Peskov. – Agensi


Liga Super: Negeri Sembilan tewaskan Kedah 4-3
Oleh AFIFI HAFIZ MOHD NOR

8 Oktober 2022, 10:53 pm
SEREMBAN – Rezeki berpihak kepada Negeri Sembilan FC (NSFC) dalam perlawanan Liga Super menentang Kedah Darul Aman FC (KDAFC) malam ini selepas mencatatkan kemenangan 4-3.
NSFC menunjukkan taring pada babak awal perlawanan dengan menghasilkan gol pertama hasil jaringan Matheus Alves Leandro pada minit ke-24.
Tambahan masa tiga minit separuh masa pertama digunakan sebaik mungkin KDAFC untuk menyamakan kedudukan melalui jaringan, Mahmoud Nayef Ahmad Almardi.
Pada minit ke-58, penyerang NSFC, Gustavo Almeida Dos Santos berjaya menjaringkan gol kedua pasukan itu.
Cubaan NSFC untuk menjarakkan kedudukan berjaya apabila Sean Eugene Selvaraj menjaringkan gol pada minit ke-65.
Selang empat minit NSFC berjaya menjaringkan gol keempat melalui sepakan Gustavo.

Pemain KDAFC, Sanrawat Decmitr menjaringkan gol kedua pasukan itu pada minit ke-82.
Usaha pasukan KDAFC untuk merapatkan kedudukan berjaya hasil jaringan oleh Marcos Vales Gomzales pada minit ke-89.
Perlawanan tamat dengan tambahan masa lima minit.
NSFC kini berada di tangga keempat liga dengan mata terkumpul 38 mata.
NSFC akan bertemu Melaka United FC di Stadium Tuanku Abdul Rahman, Paroi pada Selasa depan. – KOSMO! ONLINE


Wanita simpan makanan, senjata untuk hadapi perang nuklear
Oleh KOSMO!

8 Oktober 2022, 4:39 pm
WASHINGTON – Seorang wanita di negeri Missouri, Amerika Syarikat (AS) membelanjakan sehingga AS$45,000 (RM208,687) untuk menyediakan bekalan di rumahnya kerana bimbang risiko bencana nuklear berikutan perang Russia di Ukraine, lapor akhbar New York Post semalam.
Rowan MacKenzie, 38, sudah menyimpan bekalan makanan sejak sedekad lalu selepas menjangkakan risiko berlakunya bencana nuklear atau masalah dunia lain.
“Saya bersiap sedia secara keseluruhan untuk perang, inflasi, bencana nuklear dan huru-hara,” kata MacKenzie dalam satu hantaran di media sosial.
Wanita itu pada awalnya memenuhi almari di rumahnya dengan bekalan kacang dan beras sejak 11 tahun lalu, tetapi berkembang kepada persiapan yang merangkumi kubu bawah tanah tempat menyimpan makanan  dan senjata, lapor Jam Press.
MacKenzie percaya dia telah mencipta sistem penggiliran ‘sempurna’ untuk bekalannya yang boleh memastikan dia dan keluarga terus hidup selama 25 tahun.
Dia membelanjakan AS$20,000 (RM92,750) untuk makanan, bahan-bahan yang dapat bertahan lama dan senjata, lapor akhbar Daily Mail.

Dengan penambahan kelengkapan terbaharunya, MacKenzie percaya nilai persiapannya kini mencecah AS$45,000 (RM208,687).
“Harga segala persiapan meningkat begitu banyak, tetapi saya perlu mempersiapkan diri dan keluarga untuk menghadapi situasi bencana.
“Saya telah menambah lebih banyak makanan di dalam ruang simpanan dan membeli sistem penapis air baharu, beberapa ekor ayam dan seekor ayam belanda,” katanya.
MacKenzie turut membina sebuah rumah hijau untuk hasil tanaman tempatan dan menambah lebih banyak peluru untuk senjata simpanannya. – Agensi


Laluan KLK hala Kuantan ditutup Khamis depan
Oleh KOSMO!

8 Oktober 2022, 4:55 pm
PETALING JAYA – Semua laluan masuk ke Lebuh Raya Kuala Lumpur-Karak (KLK) arah ke Kuantan akan ditutup kepada semua kenderaan pada Khamis ini.
Pemegang konsesi KLK dan Lebuh Raya Pantai Timur Fasa 1 (LPT1), ANIH Berhad berkata, penutupan itu bermula pukul 1.45 tengah hari sehingga pukul 4 petang hari tersebut.
Jelas ANIH Berhad, penutupan lebih dua jam itu dilakukan bagi memberi laluan kepada acara sukan antarabangsa, Le Tour De Langkawi.
“Oleh itu, orang ramai dinasihatkan supaya merancang perjalanan bagi memastikan keselesaan semua,” katanya di Facebook hari ini. -KOSMO! ONLINE


Mayat wanita dalam beg pakaian disahkan jutawan Laos
Oleh KOSMO!

8 Oktober 2022, 6:30 pm
BANGKOK – Mayat seorang wanita yang ditemui disumbat di dalam sebuah beg pakaian di Sungai Mekong, wilayah Nakhon Phanom pada minggu lalu dikenal pasti sebagai pemilik sebuah syarikat dan jutawan dari Laos, lapor laman berita Thaiger semalam.
Polis Thailand cuba mengenal pasti identiti wanita itu daripada pakaian berjenama yang dipakainya. Mayat itu dihantar ke Hospital Srinagarind, wilayah Khin Kaen untuk bedah siasat.
Seorang saudara kepada mangsa kemudian tampil dan  mengesahkan bahawa wanita itu bernama Wipaporn dan berusia 40 tahun.
Sudara wanita itu kemudian menjalani ujian asid deoksiribonukleik (DNA) untuk membuktikan kesahihan hubungan mereka.
Wipaporn didakwa merupakan ketua eksekutif salah satu syarikat pembinaan terbesar di wilayah Vientiane, Laos.
Dia dilaporkan sudah melangsungkan perkahwinan sebanyak dua kali dan mempunyai empat orang anak. Anak perempuannya yang berusia lima tahun dan suami terbaharunya juga dilaporkan hilang.

Media Laos melaporkan bahawa kereta Mercedez-Benze milik Wipaporn telah ditinggalkan berhampiran tebing Sungai Mekong di Laos.
Polis Thailand memaklumkan bahawa mereka tidak mempunyai kuasa untuk menyiasat kes itu dan menyerahkan semua bukti yang dikumpulkan kepada polis Laos untuk siasatan dan pendakwaan lanjut.
Superintendan Balai Polis That Phanom di wilayah Nakhon Phanom, Tawin Kankate melaporkan bahawa saudara kepada mangsa ingin mengadakan upacara pengebumian di Thailand.
Mayat Wipaporn kini berada di tanah perkuburan sebuah yayasan amal di bandar Mukdahan. Upacara pengebumian akan berlangsung selepas siasatan selesai. – Agensi


Lelaki maut kereta bertembung lori tangki
Oleh SHAMSUL KAMAL AMARUDIN

8 Oktober 2022, 5:46 pm
LUMUT – Seorang lelaki maut apabila kereta yang dipandunya bertembung dengan sebuah lori tangki di Jalan Sitiawan-Pantai Remis di Batu 8 Segari dekat sini hari ini.
Dalam kejadian kira-kira pukul 6 pagi itu, mangsa yang berusia 48 tahun dan memandu kereta jenis Perodua Axia maut di tempat kejadian akibat kecederaan parah pada tubuh.
Ketua Polis Daerah Manjung, Asisten Komisioner Nor Omar Sappi berkata, siasatan mendapati ketika kejadian lori tangki jenis Hino bermuatan biji soya dari arah Segari menuju ke Pantai Remis, manakala kereta tersebut dari arah bertentangan.
“Punca kemalangan dipercayai berlaku akibat daripada pemandu Axia dari arah Pantai Remis hilang kawalan dan telah masuk ke laluan lori tangki lalu bertembung dan terbabas ke tepi jalan.
“Pemandu Axia lelaki tempatan maut di tempat kejadian, manakala pemandu lori tangki lelaki juga warga tempatan berumur 38 tahun hanya cedera ringan di bahagian kaki dan menerima rawatan di Hospital Seri Manjung,” katanya ketika dihubungi hari ini.
Menurut beliau, kes disiasat di bawah Seksyen 41(1) Akta Pengangkutan Jalan 1987 dan Ibu Pejabat Polis Daerah (IPD) Manjung memohon kerjasama orang awam yang mempunyai maklumat berkaitan kejadian itu untuk menghubungi Bilik Gerakan IPD Manjung di talian 05-6886222 atau hadir di mana-mana balai polis berhampiran bagi membantu siasatan pihak polis.

Sementara itu, jurucakap Jabatan Bomba dan Penyelamat Perak berkata, pihaknya menerima panggilan kecemasan pada pukul 6.03 pagi dan sepasukan anggota dari Balai Bomba dan Penyelamat Pantai Remis digerakkan ke lokasi kejadian.
Menurutnya, sebaik tiba didapati mangsa disahkan telah meninggal dunia dan tersepit di tempat duduk pemandu. – KOSMO! ONLINE


Wanita kumpul duit syiling ‘membukit’ untuk ke Tanah Suci
Oleh KOSMO!

8 Oktober 2022, 5:39 pm
JAKARTA – Sebuah klip video tular di media sosial Indonesia memaparkan sebuah keluarga mengira timbunan duit syiling di atas karpet yang disimpan selama bertahun-tahun untuk menunaikan umrah, lapor laman berita Suara.com.
Video itu dimuat naik dalam akaun Instagram @dunia_kaumhawa.
Tujuh ahli keluarga itu dilihat bersama-sama mengira duit syiling yang ditabur di atas karpet merah di ruang tamu rumah mereka.
Duit syiling itu dikumpul oleh seorang wanita selama bertahun-tahun di dalam beberapa tin biskut.
Melihat kepada jumlah yang begitu banyak, duit itu dikatakan cukup untuk membawa wanita itu ke Tanah Suci.
Video itu mendapat perhatian netizen di ruangan komen.

“Idea yang bijak untuk tidak dimakan oleh anai-anai,” kata seorang netizen.
“Ya Allah, banyaknya, Berapa tahun kamu mengumpulnya dan kira-kira berapa hari berjaya habis mengiranya,” komen netizen lain. – Agensi


Pekerja pusat jagaan dipecat, takutkan budak dengan topeng Halloween
Oleh KOSMO!

8 Oktober 2022, 7:30 pm
WASHINGTON – Sebuah klip video tular di media sosial Amerika Syarikat (AS) memaparkan sebilangan kanak-kanak ketakutan apabila disergah oleh orang dewasa yang memakai topeng Halloween, lapor akhbar Daily Star semalam.
Video itu dirakam di pusat jagaan Lil’ Blessings Childcare di Hamilton, Mississippi.
Kanak-kanak dilihat ketakutan dan menangis ketika pekerja yang memakai topeng muka mengelilingi bilik darjah dan menjerit ke arah mereka.
Pada satu ketika, salah seorang daripada mereka bertanya: “Adakah anda nakal?”
Kanak-kanak itu menafikannya dan menggelengkan kepala sambil menangis.
Menurut kenyataan dari pusat jagaan itu, empat pekerja yang terlibat telah dibuang kerja susulan kejadian itu.

Sheila Sanders yang mula bekerja di taska itu pada 1987 memberitahu bahawa salah satu klip video itu dirakam pada bulan lalu dan satu lagi dirakam pada 4 Oktober lepas.
Dia hanya mengetahui mengenai video itu Rabu lalu. Menurutnya, perbuatan itu tidak boleh diterima sama sekali.
“Orang yang melakukan perbuatan itu tidak lagi bersama kami. Mereka dipecat.
“Saya tidak membenarkan perkara ini dan tidak pernah melakukannya. Kes ini sudah diselesaikan,” kata Sanders. – Agensi


Lelaki terkejut tambang Uber RM182,332
Oleh KOSMO!

8 Oktober 2022, 5:30 pm
LONDON – Seorang lelaki Britain yang menempah perkhidmatan Uber ketika mabuk terkejut apabila dikenakan caj AS$39,317 (RM182,332) pada kad debitnya, lapor akhbar New York Post semalam.
Oliver Kaplan, 22, baru-baru ini menempah kereta menerusi sebuah aplikasi perkongsian perjalanan selepas menamatkan syifnya di hotel Buxton Inn di Manchester, England.
Kaplan yang bekerja sebagai cef merancang untuk bertemu rakan-rakannya di Witchwood iaitu sebuah pub yang terletak sejauh 6.5 kilometer dari hotel itu.
“Saya memesan Uber seperti yang dilakukan pada kebanyakan malam lain selepas pulang dari kerja dan semuanya kelihatan normal,” kata Kaplan kepada agensi berita South West News Service.
Dia mendakwa harga yang ditawarkan pada aplikasi tersebut adalah antara AS$11 (RM51) dan AS$12 (RM55), jadi dia menerimanya dengan gembira.
“Pemandu tiba, saya menaiki teksi uber dan dia membawa saya ke tempat sepatutnya dituju. Perjalanan itu mengambil masa selama 15 minit.

“Apabila saya bangun dari tidur pada keesokan hari, perkara terakhir yang dijangka adalah dikenakan caj sehingga AS$39,317 (RM182,332),” katanya.
 Dia segera menghubungi bahagian khidmat pelanggan Uber melalui aplikasi itu untuk mendapatkan maklumat dengan lebih lanjut.
“Ia mengatakan bayaran itu tidak boleh diambil kerana saya tidak mempunyai jumlah yang mencukupi,” jelasnya.
Kakitangan Uber memaklumkan bahawa lokasi yang dituju Kaplan ditukar kepada Australia. Tidak dijelaskan bagaimana perkara itu boleh berlaku sehingga menyebabkan berlakunya pertukaran tersebut. – Agensi


Perjalanan pulang empat sekeluarga berakhir tragedi
Oleh MOHD YUNUS YAKKUB

8 Oktober 2022, 4:51 pm
SHAH ALAM – Perjalanan pulang empat sekeluarga ke rumah mereka di daerah ini berakhir tragedi dengan seorang daripada mereka maut selepas kereta dinaiki terbabas sebelum melanggar pokok di Persiaran Raja Muda, Seksyen 3 di sini, hari ini.
Mangsa yang maut merupakan seorang wanita berusia 29 tahun manakala suaminya berusia 43 tahun cedera di pinggang.
Dua anak mereka mereka termasuk bayi lelaki masing-masing berusia dua tahun dan lapan bulan hanya mengalami cedera ringan.
Pengarah Bomba Selangor, Norazam Khamis berkata, seramai 10 anggota termasuk pegawai dari Balai Bomba dan Penyelamat Shah Alam bergegas ke lokasi kejadian sebaik menerima panggilan kecemasan pukul 2.11 petang.
Katanya, berdasarkan maklumat awal kesemua mangsa menaiki kereta jenis Toyota Vios terbabas sendiri sebelum melanggar sebatang pokok.
“Tiga mangsa termasuk bayi itu telah dikeluarkan orang awam dan dihantar ke hospital.

“Pihak bomba berjaya mengeluarkan mangsa wanita yang tersepit di bahagian depan dan mayatnya diserahkan kepada pihak polis untuk tindakan lanjut,” katanya hari ini. – KOSMO!ONLINE


Pulangkan beg tangan tercicir, pemandu bas dipuji
Oleh KOSMO!

8 Oktober 2022, 5:56 pm
PETALING JAYA – Rezeki datang dalam pelbagai bentuk. Berjumpa dengan orang yang jujur juga salah satu rezeki yang perlu disyukuri.
Seorang pemandu bas dikenali sebagai Aznan menjadi bualan di media sosial kerana bertindak memulangkan beg tangan penumpang yang tertinggal di dalam bas dipandunya.
Melalui hantaran yang dibuat seorang pengguna di Facebook, dia berterima kasih kepada Aznan kerana membantu ibu mertuanya mendapatkan beg tangannya kembali.
“Saya nak kongsi gambar seorang driver bas S&S bernama Encik Aznan yang memandu bas QS9778K pada hari Jumaat telah memulangkan beg tangan mak mertua saya yang tercicir dalam bas semasa perjalanan ke TBS.
“Kami menghubunginya dan dia telah cari dan serahkan kepada saya. Saya ingin berterima kasih kepadanya yang jujur dan amanah. Semua barang dan nilai wang dalam beg tangan cukup (tidak hilang),” katanya.
Susulan perkongsian itu, rata-rata warganet memuji tindakan lelaki tersebut kerana sangat bertanggungjawab dalam menjalankan tugas.

“Alhamdulillah, teruskan sikap bertanggungjawab dan amanah tu. Moga Allah memudahkan urusannya dan dipermudah rezeki untuknya,” komen Md Yasin.
“Sejuk perut emak dia yang mengandungkan En Aznan. Semoga emaknya mendapat pahala,” ujar Norizan Hamid.
Ada juga netizen yang pernah menggunakan perkhidmatan bas dipandu Aznan, turut berkongsi pengalaman.
“Enam tahun ulang-alik Kuala Lumpur ke Kluang. Kalau dapat naik dengan brader ni boleh layan movie. Orangnya memang bagus,” cerita Sha Din Apc. – KOSMO! ONLINE